http://www.thaigov.go.th

 วันนี้ (22 สิงหาคม 2560) เวลา 09.00 น.ณ ห้องสุรนารี มหาวิทยาลัยเทคโนโลยีสุรนารี อำเภอเมือง จังหวัดนครราชสีมาพลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

อย่างเป็นทางการนอกสถานที่

 ภายหลังเสร็จสิ้นการประชุม พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรีได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชกฤษฎีกากำหนดเขตที่ดิน ในท้องที่ตำบลเมืองเพีย อำเภอกุดจับ จังหวัดอุดรธานี ให้เป็นเขตสำรวจการจัดรูปที่ดิน พ.ศ. ....
 2. เรื่อง ร่างกฎกระทรวงให้ใช้บังคับผังเมืองรวมเมืองร้อยเอ็ด พ.ศ. ....

|  |
| --- |
| **เศรษฐกิจ- สังคม** |

 3. เรื่อง ขออนุมัติโครงการทางหลวงพิเศษระหว่างเมืองสายบางปะอิน-นครราชสีมา และ สายบางใหญ่-กาญจนบุรี ในส่วนของการให้เอกชนร่วมลงทุนในการดำเนินงานและ บำรุงรักษา ของกรมทางหลวง

 4. เรื่อง ขอรับการจัดสรรงบประมาณรายจ่ายประจำปีงบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 2,101.46 ล้านบาท เพื่อฟื้นฟูโครงสร้างพื้นฐานที่ได้รับความเสียหายจากอุทกภัยในพื้นที่ภาค ตะวันออกเฉียงเหนือและภาคเหนือของกระทรวงคมนาคม

 5. เรื่อง รายงานผลการประชุมคณะกรรมการทรัพยากรน้ำแห่งชาติ และข้อเสนอแผนงาน โครงการบริหารจัดการน้ำในพื้นที่ภาคตะวันออกเฉียงเหนือ

 6.  เรื่อง  มาตรการเพิ่มประสิทธิภาพการใช้จ่ายงบประมาณรายจ่ายประจำปีงบประมาณ พ.ศ. 2560 และงบประมาณรายจ่ายเพิ่มเติม ประจำปีงบประมาณ พ.ศ. 2560

 7. เรื่อง ขออนุมัติจ่ายเงินค่าชดเชยให้แก่ราษฎรที่ได้รับผลกระทบจากโครงการ

 ฝายราษีไศล โดยใช้งบประมาณค่าซื้อที่ดิน ค่าทดแทน ค่ารื้อย้าย ในการจัดหา ที่ดินของกรมชลประทาน

 8. เรื่อง รายงานผลการขับเคลื่อนยุทธศาสตร์การพัฒนาเกษตรอินทรีย์แห่งชาติ

 พ.ศ. 2560-2564

 9. เรื่อง รายงานผลการดำเนินงานโครงการก่อสร้างทางหลวงพิเศษระหว่างเมือง

 สายบางปะอิน-สระบุรี-นครราชสีมา และสายบางใหญ่-กาญจนบุรี

 ของกรมทางหลวง

 10. เรื่อง แนวทางการบริหารจัดการมันสำปะหลัง ปี 2560/61

 11. เรื่อง ขอความเห็นชอบร่างสัญญา 2.1 การออกแบบรายละเอียด (Detailed Design Services Agreement) โครงการพัฒนาระบบรถไฟความเร็วสูง เพื่อเชื่อมโยง ภูมิภาค ช่วงกรุงเทพมหานคร - หนองคาย (ระยะที่ 1 ช่วงกรุงเทพมหานคร- นครราชสีมา)

 12. เรื่อง ทิศทางการพัฒนาภาคตะวันออกเฉียงเหนือ ในช่วงแผนพัฒนาเศรษฐกิจและสังคม แห่งชาติฉบับที่ 12 (พ.ศ. 2560 – 2564)

 13. เรื่อง สรุปผลการปฏิบัติราชการของคณะรัฐมนตรีในพื้นที่ภาคตะวันออกเฉียงเหนือ

|  |
| --- |
| **ต่างประเทศ** |

14. เรื่อง การประชุมคณะกรรมการร่วม ภายใต้ความตกลงระหว่างราชอาณาจักรไทย และญี่ปุ่นสำหรับความเป็นหุ้นส่วนเศรษฐกิจ ครั้งที่ 4

 15. เรื่อง เอกสาร Busan Declaration ที่จะรับรองในการประชุมรัฐมนตรีต่างประเทศ ของกรอบเวทีความร่วมมือระหว่างเอเชียตะวันออกกับลาตินอเมริกา ครั้งที่ 8

 ที่สาธารณรัฐเกาหลี

 16. เรื่อง ขอความเห็นชอบต่อร่างพิธีสารการประชุมคณะกรรมาธิการร่วมว่าด้วยความ ร่วมมือด้านเศรษฐกิจไทย-สาธารณรัฐเช็ก ครั้งที่ 2

 17. เรื่อง การประชุมคณะผู้ว่าราชการจังหวัดชายแดนไทย-กัมพูชา ครั้งที่ 6

 18. เรื่อง ขออนุมัติการแสดงเจตจำนงที่จะร่วมมือกับ OECD ในการดำเนินโครงการ Country Programmeในโอกาสที่เลขาธิการ OECD เยือนไทย

|  |
| --- |
| **แต่งตั้ง** |

 19. เรื่อง การแต่งตั้งข้าราชการพลเรือนสามัญให้ดำรงตำแหน่งผู้ทรงคุณวุฒิประจำ

 กระทรวงแรงงาน (กระทรวงแรงงาน)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1.เรื่อง ร่างพระราชกฤษฎีกากำหนดเขตที่ดิน ในท้องที่ตำบลเมืองเพีย อำเภอกุดจับ จังหวัดอุดรธานี ให้เป็นเขตสำรวจการจัดรูปที่ดิน พ.ศ. ....**
 คณะรัฐมนตรีมีมติอนุมัติหลักการร่างพระราชกฤษฎีกากำหนดเขตที่ดิน ในท้องที่ตำบลเมืองเพียอำเภอกุดจับ จังหวัดอุดรธานี ให้เป็นเขตสำรวจการจัดรูปที่ดิน พ.ศ. .... ตามที่กระทรวงเกษตรและสหกรณ์เสนอ

และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และมอบหมายให้กระทรวงเกษตรและสหกรณ์รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของร่างพระราชกฤษฎีกา**

 กำหนดเขตที่ดิน ในท้องที่ตำบลเมืองเพีย อำเภอกุดจับ จังหวัดอุดรธานี ให้เป็นเขตสำรวจการจัดรูปที่ดิน เนื้อที่ 5,520 ไร่

**2. เรื่อง ร่างกฎกระทรวงให้ใช้บังคับผังเมืองรวมเมืองร้อยเอ็ด พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงให้ใช้บังคับผังเมืองรวมเมืองร้อยเอ็ด พ.ศ. .... ตามที่กระทรวงมหาดไทยเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 ให้ใช้บังคับผังเมืองรวม ในท้องที่ตำบลเหนือเมือง ตำบลในเมือง ตำบลดงลาน ตำบลรอบเมือง ตำบลขอนแก่น อำเภอเมืองร้อยเอ็ด และตำบลนิเวศน์ อำเภอธวัชบุรี จังหวัดร้อยเอ็ด

|  |
| --- |
| **เศรษฐกิจ- สังคม** |

**3.เรื่อง ขออนุมัติโครงการทางหลวงพิเศษระหว่างเมืองสายบางปะอิน-นครราชสีมา และสายบางใหญ่-กาญจนบุรี ในส่วนของการให้เอกชนร่วมลงทุนในการดำเนินงานและบำรุงรักษา ของกรมทางหลวง**

 คณะรัฐมนตรีมีมติอนุมัติทั้ง 2 ข้อ ตามที่รองนายกรัฐมนตรี (นายสมคิด จาตุศรีพิทักษ์) ประธานกรรมการนโยบายการให้เอกชนร่วมลงทุนในกิจการของรัฐ (คณะกรรมการนโยบายฯ) เสนอ ดังนี้

 1. อนุมัติให้กรมทางหลวงดำเนินโครงการทางหลวงพิเศษระหว่างเมืองสายปางปะอิน-นครราชสีมา (M6) และสายบางใหญ่-กาญจนบุรี (M81) ในส่วนของการให้เอกชนร่วมลงทุนในการดำเนินงานและบำรุงรักษา [Operation and Maintenance (O&M)] โดยเอกชนเป็นผู้ออกแบบและลงทุนค่าก่อสร้างงานระบบและองค์ประกอบอื่นที่เกี่ยวข้อง โดยรัฐเป็นเจ้าของกรรมสิทธิ์ทรัพย์สินที่เอกชนลงทุนก่อสร้างรวมถึงรายได้ทั้งหมดจากค่าธรรมเนียมผ่านทาง และให้เอกชนเป็นผู้ดำเนินงานและบำรุงรักษา (Operation and Maintenance) โครงการทั้งหมดทั้งในส่วนของงานโยธาที่รัฐเป็นผู้ลงทุนและงานส่วนที่เอกชนเป็นผู้ลงทุน ตลอดจนเป็นผู้ดำเนินการบริหารจัดเก็บค่าธรรมเนียมผ่านทาง โดยเอกชนได้รับค่าตอบแทนเป็นเงินค่าก่อสร้างงานระบบและองค์ประกอบอื่นที่เกี่ยวข้อง ค่าบำรุงรักษา และค่าบริหารจัดเก็บค่าธรรมเนียม รวมทั้งงานอื่นที่เกี่ยวข้อง ตามขอบเขตงานและเงื่อนไขที่กำหนด และมีระยะเวลาร่วมลงทุนไม่เกิน 30 ปี นับแต่เปิดให้บริการ ทั้งนี้ สำหรับ**กรอบวงเงินโครงการ M6 (O&M) (ไม่เกินจำนวน 33,258 ล้านบาท) และโครงการ M81 (O&M) (ไม่เกินจำนวน 27,828 ล้านบาท)**ให้กรมทางหลวงรับข้อสังเกตของคณะกรรมการนโยบายฯ ไปดำเนินการให้เป็นไปตามขอบเขตงานและข้อกฎหมายที่เกี่ยวข้องต่อไป

 2. มอบหมายให้กรมทางหลวง กระทรวงคมนาคม (คค.) และคณะกรรมการคัดเลือกตามมาตรา 35 แห่งพระราชบัญญัติการให้เอกชนร่วมลงทุนฯ ของโครงการ M6 (O&M) และโครงการ M81 (O&M) รับความเห็นของหน่วยงานที่เกี่ยวข้อง และคณะกรรมการนโยบายฯ ไปดำเนินการในส่วนที่เกี่ยวข้องต่อไป

 ทั้งนี้ ให้กระทรวงคมนาคม (กรมทางหลวง) รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติ และความเห็นของสำนักเลขาธิการคณะรัฐมนตรีไปพิจารณาดำเนินการต่อไปด้วย

**4.เรื่อง ขอรับการจัดสรรงบประมาณรายจ่ายประจำปีงบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 2,101.46 ล้านบาท เพื่อฟื้นฟูโครงสร้างพื้นฐานที่ได้รับความเสียหายจากอุทกภัยในพื้นที่ภาคตะวันออกเฉียงเหนือและภาคเหนือของกระทรวงคมนาคม**

 คณะรัฐมนตรีมีมติอนุมัติจัดสรรงบประมาณรายจ่ายประจำปีงบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น รวมทั้งสิ้น 2,101.46 ล้านบาท ให้กระทรวงคมนาคม ประกอบด้วย กรมทางหลวง จำนวน 1,620.67 ล้านบาท และกรมทางหลวงชนบท จำนวน 480.79 ล้านบาท ตามที่กระทรวงคมนาคม (คค.) เสนอ เพื่อฟื้นฟูโครงสร้างพื้นฐานที่ได้รับความเสียหายจากอุทกภัยในพื้นที่ภาคตะวันออกเฉียงเหนือและภาคเหนือ

 **สาระสำคัญของเรื่อง**

 กระทรวงคมนาคม ได้ดำเนินการสำรวจโครงสร้างพื้นฐานที่ได้รับความเสียหายจากอุทกภัยในพื้นที่ภาคตะวันออกเฉียงเหนือและภาคเหนือแล้วพบว่ามีโครงสร้างพื้นฐานที่ต้องได้รับการซ่อมแซม ได้แก่ ทางหลวงแผ่นดินจำนวน 119 สายทาง ทางหลวงชนบทจำนวน 147 สายทาง และสำนักงานขนส่งจังหวัดสกลนคร รวมเป็นจำนวนเงินทั้งสิ้น 3,571.70 ล้านบาท โดยกระทรวงคมนาคมได้มอบหมายให้ส่วนราชการเจ้าของโครงสร้างพื้นฐานดังกล่าวพิจารณาปรับแผนการปฏิบัติงาน (งบประมาณรายจ่ายประจำปี 2560) และแผนการใช้จ่ายงบประมาณรายจ่ายประจำปี 2561 แล้ว โดยสามารถปรับแผนได้เป็นเงินรวมทั้งสิ้น 1,470.24 ล้านบาท (9.75+1,460.24 ล้านบาท) และจำเป็นต้องขอใช้จ่ายจากงบกลาง เป็นเงินรวม 2,101.46 ล้านบาท กระทรวงคมนาคมจึงขอรับการจัดสรรงบประมาณรายจ่ายประจำปีงบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น รวมทั้งสิ้น 2,101.46 ล้านบาท (ประกอบด้วย กรมทางหลวง จำนวน 1,620.67 ล้านบาท และกรมทางหลวงชนบท จำนวน 480.79 ล้านบาท) ตามระเบียบว่าด้วยการบริหารงบประมาณรายจ่ายงบกลาง รายการเงินสำรองจ่ายเพื่อกรณีฉุกเฉินหรือจำเป็น พ.ศ. 2560 ข้อ 5 (5) ซึ่งกำหนดให้ส่วนราชการขอรับการจัดสรรงบประมาณรายจ่ายงบกลาง รายการเงินสำรองจ่ายเพื่อกรณีฉุกเฉินหรือจำเป็นได้ในกรณีที่มีความจำเป็นต้องจ่าย เพื่อป้องกันหรือแก้ไขปัญหาจากภัยพิบัติสาธารณะ เพื่อฟื้นฟูโครงสร้างพื้นฐานที่ได้รับความเสียหายจากอุทกภัยในพื้นที่ภาคตะวันออกเฉียงเหนือและภาคเหนือให้กลับเข้าสู่สภาพปกติโดยเร็ว

**5.เรื่อง รายงานผลการประชุมคณะกรรมการทรัพยากรน้ำแห่งชาติ และข้อเสนอแผนงานโครงการบริหารจัดการน้ำในพื้นที่ภาคตะวันออกเฉียงเหนือ**

 คณะรัฐมนตรีมีมติรับทราบและเห็นชอบตามที่คณะกรรมการทรัพยากรน้ำแห่งชาติ (กนช.) เสนอ ดังนี้

 1. รับทราบผลการประชุม กนช. ครั้งที่ 2/2560 เมื่อวันที่ 9 สิงหาคม 2560

 2. รับทราบและเห็นชอบการกำหนดพื้นที่เพื่อแก้ไขปัญหาอุทกภัยและภัยแล้งอย่างเป็นระบบในภาคตะวันออกเฉียงเหนือ (Area-Based) จำนวน 8 พื้นที่ ครอบคลุม 18 จังหวัด ประกอบด้วย 1) ลุ่มน้ำเลยตอนล่าง 2) ลุ่มน้ำห้วยหลวง 3) ลุ่มน้ำแม่น้ำสงคราม 4) ลุ่มน้ำพุง-น้ำก่ำ 5) ลุ่มน้ำชีตอนบน 6) ลุ่มแม่น้ำชีตอนกลาง 7) ลุ่มน้ำมูลตอนบน 8) ลุ่มน้ำมูลตอนล่าง เพื่อให้มีความชัดเจนในการบูรณาการแก้ไขปัญหาอุทกภัยและภัยแล้ง

 3. เห็นชอบให้กรมชลประทาน กรมป้องกันและบรรเทาสาธารณภัย และกรมทรัพยากรน้ำเสนอโครงการที่มีความพร้อมเพื่อขอรับการสนับสนุนงบประมาณเพิ่มเติมประจำปีงบประมาณ พ.ศ. 2561 เพิ่มเติม รวม 348 โครงการ งบประมาณทั้งสิ้น 8,820 ล้านบาท มีพื้นที่ได้รับประโยชน์รวม 549,700 ไร่ คิดเป็นปริมาณน้ำเพิ่มขึ้น 107 ล้านลูกบาศก์เมตร เพื่อแก้ไขปัญหาอุทกภัยและภัยแล้งครอบคลุมภาคตะวันออกเฉียงเหนือใน 8 พื้นที่ โดยมอบหมายให้ฝ่ายเลขานุการ กนช. รวบรวม พิจารณา และวิเคราะห์ความเหมาะสมของโครงการและงบประมาณเพื่อขอรับการสนับสนุนงบประมาณต่อไป

 4. เห็นชอบให้ฝ่ายเลขานุการ กนช. รวบรวมแผนงานโครงการเพื่อแก้ไขปัญหาอุทกภัยและภัยแล้งในระยะยาว (ปี 2563-2569) ของภาคตะวันออกเฉียงเหนือ จากทุกส่วนราชการที่เกี่ยวข้อง โดยแผนงานดังกล่าวจะต้องสามารถแก้ไขปัญหาเชิงพื้นที่ได้ไม่น้อยกว่าร้อยละ 70 ของพื้นที่เสี่ยงรุนแรง และร้อยละ 50 ของพื้นที่ทั้งหมด

 5. รับทราบแนวทางแก้ไขปัญหาสิ่งกีดขวางทางน้ำตามที่ฝ่ายเลขานุการ กนช. เสนอ และให้ทุกหน่วยงานเร่งรัดการดำเนินการแก้ไข จัดการสิ่งกีดขวางทางน้ำ หรือกำหนดมาตรการรองรับกรณีเกิดอุทกภัย หากสิ่งกีดขวางดังกล่าวยังไม่ได้รับการแก้ไข โดยกำหนดให้การแก้ไขสิ่งกีดขวางลำน้ำทั้งหมดต้องแล้วเสร็จภายในเดือนพฤศจิกายน 2560 สำหรับสิ่งกีดขวางทางน้ำ จำนวน 12 แห่ง ที่ไม่มีหน่วยงานรับผิดชอบ กรมทรัพยากรน้ำจะได้ประสานกับทางจังหวัดเพื่อกำหนดแนวทางการแก้ไขต่อไป

**6.  เรื่อง  มาตรการเพิ่มประสิทธิภาพการใช้จ่ายงบประมาณรายจ่ายประจำปีงบประมาณ พ.ศ. 2560 และงบประมาณรายจ่ายเพิ่มเติม ประจำปีงบประมาณ พ.ศ. 2560**

  คณะรัฐมนตรีมีมติเห็นชอบตามที่สำนักงบประมาณ (สงป.) เสนอ มาตรการเพิ่มประสิทธิภาพการใช้จ่ายงบประมาณรายจ่ายประจำปีงบประมาณ พ.ศ. 2560 และงบประมาณรายจ่ายเพิ่มเติม ประจำปีงบประมาณ พ.ศ. 2560  ดังนี้

            1. กรณีรายการงบประมาณเดิมที่ยังมีความสำคัญและจำเป็นต้องดำเนินการให้ส่วนราชการ รัฐวิสาหกิจ และหน่วยงานอื่น เร่งรัดดำเนินการก่อหนี้ผูกพัน และกรอกข้อมูลในระบบที่เกี่ยวข้องให้แล้วเสร็จภายในวันทำการสุดท้ายของเดือนสิงหาคม 2560

            2. กรณีรายการงบประมาณเดิมที่มีเงินเหลือจ่ายจากการดำเนินการที่บรรลุวัตถุประสงค์ของการจัดสรรงบประมาณแล้ว และ/หรือรายการที่ยังไม่สามารถก่อหนี้ผูกพันได้ทันภายในวันทำการสุดท้ายของเดือนสิงหาคม 2560 ให้ส่วนราชการ รัฐวิสาหกิจ และหน่วยงานอื่นพิจารณาปรับแผนการปฏิบัติงานและแผนการใช้จ่ายงบประมาณเพื่อนำไปช่วยเหลือเยียวยาฟื้นฟูผู้ประสบอุทกภัย หรือปรับปรุงซ่อมแซม บูรณะสถานที่ราชการ หรือสิ่งอันเป็นสาธารณประโยชน์ของแผ่นดิน ที่ได้รับผลกระทบอันเนื่องมาจากอุทกภัย ตลอดจนป้องกันเหตุอุทกภัย เป็นลำดับแรก โดยให้ขอความเห็นชอบต่อรองนายกรัฐมนตรีหรือรัฐมนตรีที่กำกับดูแลการปฏิบัติราชการแล้วขอทำความตกลงกับสำนักงบประมาณ ภายในวันที่ 7 กันยายน 2560 ตามขั้นตอนของกฎหมายและระเบียบที่เกี่ยวข้อง และก่อหนี้ผูกพันให้ทันภายในวันทำการสุดท้ายของเดือนกันยายน 2560

            ทั้งนี้ หากดำเนินการดังกล่าวข้างต้นแล้วยังมีวงเงินเหลืออีก ก็ให้พิจารณาโอนเปลี่ยนแปลงไปเป็นค่าใช้จ่ายสำหรับรายการ/โครงการที่มีข้อผูกพันตามกฎหมายโดยให้ดำเนินการให้แล้วเสร็จภายในวันทำการสุดท้ายของเดือนกันยายน 2560 หรือขอทำความตกลงกันเงินไว้เบิกเหลื่อมปีตามขั้นตอนต่อไป

**7.เรื่อง ขออนุมัติจ่ายเงินค่าชดเชยให้แก่ราษฎรที่ได้รับผลกระทบจากโครงการฝายราษีไศล โดยใช้งบประมาณค่าซื้อที่ดิน ค่าทดแทน ค่ารื้อย้าย ในการจัดหาที่ดินของกรมชลประทาน**

 คณะรัฐมนตรีมีมติอนุมัติตามที่รองนายกรัฐมนตรี (พลอากาศเอก ประจิน จั่นตอง) ประธานกรรมการแก้ไขปัญหาผลกระทบจากโครงการฝายราษีไศล เสนอ ดังนี้

 1. อนุมัติจ่ายเงินค่าชดเชยให้แก่ราษฎรที่ได้รับผลกระทบจากโครงการฝายราษีไศลในแปลงที่ดินที่ผ่านความเห็นชอบการตรวจสอบจากคณะอนุกรรมการแก้ไขปัญหาผลกระทบจากโครงการฝายราษีไศลจังหวัดทั้ง 2 จังหวัด (จังหวัดศรีสะเกษและจังหวัดร้อยเอ็ด) โดยเป็นไปตามขั้นตอนที่คณะกรรมการแก้ไขปัญหาผลกระทบจากโครงการฝายราษีไศลกำหนดไว้ รวมจำนวน 54 แปลง เนื้อที่ 86-2-38.3 ไร่ ในอัตราไร่ละ 32,000 บาท รวมเป็นเงิน 2,771,064 บาท ตามบัญชีรายละเอียดผลการตรวจสอบร่องรอยการทำประโยชน์ที่ดินที่ได้รับผลกระทบฯ จังหวัดศรีสะเกษและจังหวัดร้อยเอ็ด โดยใช้งบประมาณค่าซื้อที่ดิน ค่าทดแทน ค่ารื้อย้าย ในการจัดหาที่ดินของกรมชลประทานนำมาใช้จ่ายเพื่อการนี้

 2. เพื่อให้การจ่ายเงินค่าชดเชยเป็นไปอย่างถูกต้อง โปร่งใส และมิให้บุคคลหรือกลุ่มบุคคลแสวงหาผลประโยชน์โดยมิชอบจากราษฎร เห็นชอบให้มีคณะกรรมการกำกับดูแลการจ่ายเงินรวม 2 จังหวัด เพื่อทำหน้าที่กำกับดูแลการจ่ายเงินและจำนวนเงินค่าชดเชยให้ถูกต้องครบถ้วนตรงตามบัญชีรายชื่อผู้มีสิทธิและจำนวนเงินค่าชดเชย เพื่อให้เป็นไปตามบัญชีรายละเอียดผลการตรวจสอบร่องรอยการทำประโยชน์ที่ดินที่ได้รับผลกระทบฯ ประกอบด้วย

 ผู้ว่าราชการจังหวัด เป็นประธานกรรมการ กรรมการประกอบด้วย เจ้าพนักงานที่ดินจังหวัด อัยการจังหวัด คลังจังหวัด นายอำเภอท้องที่ ผู้บังคับการตำรวจภูธรจังหวัด ผู้อำนวยการสำนักกฎหมายและที่ดิน กรมชลประทาน ผู้แทนกลุ่มสมาพันธ์เกษตรกรอีสาน ผู้แทนกลุ่มสมัชชาเกษตรกรภาคอีสาน ผู้แทนกลุ่มสมาพันธ์เกษตรกรแห่งประเทศไทย ผู้แทนกลุ่มเกษตรกรฝายราษีไศล ผู้แทนกลุ่มกำนัน ผู้ใหญ่บ้าน ผู้แทนกลุ่มอิสระ ผู้แทนกลุ่มสมัชชาลุ่มน้ำมูล ผู้แทนกลุ่มสมัชชาคนจน และผู้แทนกลุ่มชาวนา 2000 โดยมีผู้อำนวยการโครงการส่งน้ำและบำรุงรักษามูลล่าง เป็นกรรมการและเลขานุการ โดยมีอำนาจหน้าที่พิจารณาและควบคุมการโอนจ่ายเงินค่าชดเชยให้ถูกต้องครบถ้วนตรงตามบัญชีรายชื่อผู้มีสิทธิ จำนวนเนื้อที่ และจำนวนเงินค่าชดเชยตามที่คณะรัฐมนตรีอนุมัติ ในการจ่ายเงินเห็นสมควรจ่ายด้วยวิธีโอนเงินเข้าบัญชีธนาคาร (จ่ายตรง) ตามบัญชีรายชื่อบุคคลผู้มีสิทธิ โดยถือความเห็นของคณะกรรมการชุดนี้เป็นหลักฐานในการจ่ายเงินค่าชดเชย ย

**8. เรื่อง รายงานผลการขับเคลื่อนยุทธศาสตร์การพัฒนาเกษตรอินทรีย์แห่งชาติ พ.ศ. 2560-2564**

 คณะรัฐมนตรีมีมติรับทราบและเห็นชอบตามที่รองนายกรัฐมนตรี (พลอากาศเอก ประจิน จั่นตอง) ประธานกรรมการพัฒนาเกษตรอินทรีย์แห่งชาติ เสนอ ดังนี้

 1. รับทราบผลการขับเคลื่อนยุทธศาสตร์การพัฒนาเกษตรอินทรีย์แห่งชาติ พ.ศ. 2560-2564

 2. เห็นชอบในหลักการแผนปฏิบัติการพัฒนาเกษตรอินทรีย์แห่งชาติ ปีงบประมาณ 2560 (เดือนกรกฎาคม-เดือนกันยายน 2560) และปีงบประมาณ พ.ศ. 2561 โดยให้กระทรวงเกษตรและสหกรณ์ (กษ.) เป็นหน่วยงานเจ้าภาพหลักในการขับเคลื่อนยุทธศาสตร์การพัฒนาเกษตรอินทรีย์แห่งชาติ พ.ศ. 2560-2564 และมอบหมายหน่วยงานด้านการวิจัย รวมทั้งสถาบันการศึกษาในพื้นที่สนับสนุนการดำเนินงานแบบบูรณาการในภูมิภาคต่าง ๆ

 **สาระสำคัญของเรื่อง**

 รองนายกรัฐมนตรี (พลอากาศเอก ประจิน จั่นตอง) ประธานกรรมการพัฒนาเกษตรอินทรีย์แห่งชาติ ได้เสนอคณะรัฐมนตรีรับทราบผลการดำเนินงานขับเคลื่อนยุทธศาสตร์การพัฒนาเกษตรอินทรีย์แห่งชาติ พ.ศ. 2560-2564 ประกอบด้วย (1) การจัดตั้งกลไกการขับเคลื่อนการพัฒนาเกษตรอินทรีย์ เพื่อให้มีการเชื่อมโยงการขับเคลื่อนในระดับต่าง ๆ ประกอบด้วย คณะอนุกรรมการขับเคลื่อนการพัฒนาเกษตรอินทรีย์แห่งชาติ คณะอนุกรรมการการขับเคลื่อนการพัฒนาเกษตรอินทรีย์ระดับภาค และคณะทำงานพัฒนาเกษตรอินทรีย์ระดับจังหวัด และ (2) ผลการดำเนินงานพัฒนาเกษตรอินทรีย์ ประกอบด้วย ผลการดำเนินงาน ปี 2560 ของกระทรวงเกษตรและสหกรณ์ ภายใต้ยุทธศาสตร์ต่าง ๆ การจัดงาน Organic and Natural Expo 2017 และการกำหนดพิกัดศุลกากรสำหรับสินค้าเกษตรอินทรีย์ รวมทั้งขอความเห็นชอบในหลักการแผนปฏิบัติการพัฒนาเกษตรอินทรีย์แห่งชาติ ปีงบประมาณ พ.ศ. 2560 (เดือนกรกฎาคม-เดือนกันยายน 2560) และปีงบประมาณ พ.ศ. 2561 จำนวน 185 โครงการ งบประมาณ รวม 1,399.17 ล้านบาท ตามมติคณะกรรมการพัฒนาเกษตรอินทรีย์แห่งชาติ ครั้งที่ 1/2560 เมื่อวันที่ 29 พฤษภาคม 2560 และครั้งที่ 2/2560 เมื่อวันที่ 24 พฤษภาคม 2560 โดยให้กระทรวงเกษตรและสหกรณ์เป็นหน่วยงานเจ้าภาพหลักในการขับเคลื่อนยุทธศาสตร์การพัฒนาเกษตรอินทรีย์แห่งชาติ พ.ศ 2560-2564 และมอบหมายหน่วยงานด้านการวิจัยและสถาบันการศึกษาในพื้นที่สนับสนุนการดำเนินงานแบบบูรณาการในภูมิภาคต่าง ๆ

|  |  |  |
| --- | --- | --- |
| **ยุทธศาสตร์** | **จำนวน****โครงการ** | **งบประมาณ****(ล้านบาท)** |
| **ยุทธศาสตร์ที่ 1 ส่งเสริมการวิจัย การสร้างและเผยแพร่องค์ความรู้****และนวัตกรรมเกษตรอินทรีย์** (กระทรวงวิทยาศาสตร์และเทคโนโลยีกระทรวงเกษตรและสหกรณ์ กระทรวงอุตสาหกรรม กระทรวงศึกษาธิการ กระทรวงพาณิชย์) | 100 | 413.97 |
| **ยุทธศาสตร์ที่ 2 พัฒนาการผลิตสินค้าและบริการเกษตรอินทรีย์**(กระทรวงเกษตรและสหกรณ์ กระทรวงศึกษาธิการ กระทรวงพาณิชย์) | 31 | 863.72 |
| **ยุทธศาสตร์ที่ 3 พัฒนาการตลาดสินค้าและบริการ และการรับรองมาตรฐานเกษตรอินทรีย์** (กระทรวงเกษตรและสหกรณ์ กระทรวงศึกษาธิการ กระทรวงพาณิชย์ กระทรวงสาธารณสุข) | 48 | 106.31 |
| **ยุทธศาสตร์ที่ 4 การขับเคลื่อนเกษตรอินทรีย์** (กระทรวงเกษตรและสหกรณ์ กระทรวงศึกษาธิการ) | 6 | 15.17 |
| **รวม 4 ยุทธศาสตร์** | **185** | **1,399.17** |

**9. เรื่อง รายงานผลการดำเนินงานโครงการก่อสร้างทางหลวงพิเศษระหว่างเมือง สายบางปะอิน-สระบุรี-นครราชสีมา และสายบางใหญ่-กาญจนบุรี ของกรมทางหลวง**

 คณะรัฐมนตรีมีมติรับทราบตามที่กระทรวงคมนาคม (คค.) รายงานผลการดำเนินงานโครงการก่อสร้างทางหลวงพิเศษระหว่างเมือง สายบางปะอิน-สระบุรี-นครราชสีมา และสายบางใหญ่-กาญจนบุรี ของกรมทางหลวง โดยมีสาระสำคัญสรุปได้ ดังนี้

 1. **ผลการดำเนินงานก่อสร้างงานโยธา** มีดังนี้

|  |  |  |  |
| --- | --- | --- | --- |
| **โครงการก่อสร้าง****ทางหลวงพิเศษ****ระหว่างเมือง** | **ระยะทาง****รวม****(กิโลเมตร)** | **สัญญาก่อสร้าง (สัญญา)** | **ผลการดำเนินงาน** |
| **รวม** | **ลงนาม****แล้ว** | **ยังไม่****ลงนาม** |
| สายบางปะอิน-สระบุรีนครราชสีมา | 196 | 40 | 40 | - | ดำเนินงานได้ ร้อยละ 11.59เร็วกว่าแผนร้อยละ 0.32(ตามแผนงานร้อยละ 11.27) |
| สายบางใหญ่ -กาญจนบุรี | 96 | 25 | 21 | 4 | ดำเนินงานได้ ร้อยละ 2.54ล่าช้ากว่าแผนร้อยละ 6.46\*(ตามแผนงานร้อยละ 9.00) |

\*หมายเหตุ : เนื่องจากทยอยเบิกจ่ายค่าจัดกรรมสิทธิ์ที่ดินและปรับรูปแบบการก่อสร้างให้สอดคล้องกับข้อเท็จจริง

 2. **การบริหารจัดการและบำรุงรักษา [Operation and Maintenance (O&M)] คณะกรรมการนโยบายการให้เอกชนร่วมลงทุนในกิจการของรัฐได้มีมติเมื่อวันที่ 28 มิถุนายน 2560 เห็นชอบให้กรมทางหลวงดำเนินโครงการทางหลวงพิเศษระหว่างเมืองสายบางปะอิน-นครราชสีมา และสายบางใหญ่-กาญจนบุรี ในส่วนของการให้เอกชนร่วมลงทุนในการดำเนินงานและบำรุงรักษา โดยเอกชนเป็นผู้ออกแบบและลงทุนค่าก่อสร้างงานระบบและองค์ประกอบอื่นที่เกี่ยวข้อง** โดยรัฐเป็นเจ้าของกรรมสิทธิ์ทรัพย์สินที่เอกชนลงทุนก่อสร้างรวมถึงรายได้ทั้งหมดจากค่าธรรมเนียมผ่านทาง และให้เอกชนเป็นผู้ดำเนินงานและบำรุงรักษา (O&M) โครงการทั้งหมด ทั้งในส่วนของงานโยธาที่รัฐเป็นผู้ลงทุนและงานส่วนที่เอกชนเป็นผู้ลงทุน ตลอดจนเป็นผู้ดำเนินการบริหารจัดเก็บค่าธรรมเนียมผ่านทาง โดยเอกชนได้รับค่าตอบแทนเป็นเงินค่าก่อสร้างงานระบบและองค์ประกอบอื่นที่เกี่ยวข้อง ค่าบำรุงรักษาและค่าบริหารจัดเก็บค่าธรรมเนียม รวมทั้งงานอื่นที่เกี่ยวข้องตามขอบเขตงานและเงื่อนไขที่กำหนด และมีระยะเวลาร่วมลงทุนไม่เกิน 30 ปี นับแต่เปิดให้บริการ

**10. เรื่อง แนวทางการบริหารจัดการมันสำปะหลัง ปี 2560/61**

 คณะรัฐมนตรีมีมติอนุมัติในหลักการตามที่กระทรวงพาณิชย์ (พณ.) เสนอ ดังนี้

1. โครงการของธนาคารเพื่อการเกษตรและสหกรณ์การเกษตร (ธ.ก.ส.) จำนวน 3 โครงการ ดังนี้
	1. โครงการเพิ่มประสิทธิภาพการเพาะปลูกมันสำปะหลังในระบบน้ำหยด
	2. โครงการสินเชื่อเพื่อรวบรวมมันสำปะหลังและสร้างมูลค่าเพิ่มโดยสถาบันเกษตรกร
	3. โครงการสินเชื่อเพื่อยกระดับมาตรฐานการผลิตและการแปรรูปมันสำปะหลัง

โดยให้ชดเชยดอกเบี้ยในอัตรา FDR+1 เท่ากับการดำเนินโครงการในปีที่ผ่านมา ภายใต้กรอบวงเงินงบประมาณ 180.23 ล้านบาท โดยภาระงบประมาณที่เกิดขึ้นให้ ธ.ก.ส. เสนอตั้งงบประมาณรายจ่ายประจำปีตามความจำเป็นและเหมาะสมและส่วนต่างจากอัตราร้อยละ 3 ให้ ธ.ก.ส. เป็นผู้รับภาระ

1. แนวทางการบริหารจัดการมันสำปะหลัง ปี 2560/61 จำนวน 8 โครงการ ดังนี้
	1. โครงการพักชำระหนี้ต้นเงินและลดดอกเบี้ยให้สมาชิกสหกรณ์/กลุ่มเกษตรกรที่ปลูก

มันสำปะหลัง [กระทรวงเกษตรและสหกรณ์ (กษ.)]

* 1. โครงการสนับสนุนเครื่องสับมันสำปะหลังให้กับสถาบันเกษตรกรเพื่อเพิ่มมูลค่า (กษ.)
	2. โครงการสนับสนุนเครื่องสับมันสปะหลังขนาดเล็กให้วิสาหกิจชุมชน (พณ.)
	3. โครงการสนับสนุนเครื่องชั่งน้ำหนักรถบรรทุกให้ด่านที่มีการนำเข้ามันสำปะหลัง

[กระทรวงการคลัง (กค.)]

* 1. โครงการกำกับดูแลการนำเข้ามันสำปะหลังหลังจากประเทศเพื่อนบ้าน (พณ.)
	2. โครงการแปรรูปมันสำปะหลังและผลิตภัณฑ์สู่อุตสาหกรรมอาหารเพื่อสร้างมูลค่าเพิ่ม

(พณ.)

* 1. โครงการยกระดับคุณภาพมาตรฐานผลิตภัณฑ์มันสำปะหลังให้สอดคล้องกับความต้องการของตลาด (มันเส้นสะอาด) (พณ.)
	2. โครงการขยายโอกาสทางการค้าและพัฒนาศักยภาพผู้ส่งออกผลิตภัณฑ์มันสำปะหลัง

(พณ.)

วงเงินงบประมาณ 371.43 ล้านบาท จากงบประมาณรายจ่ายประจำปีงบประมาณ

พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น

**11. เรื่อง ขอความเห็นชอบร่างสัญญา 2.1 การออกแบบรายละเอียด (Detailed Design Services Agreement) โครงการพัฒนาระบบรถไฟความเร็วสูง เพื่อเชื่อมโยงภูมิภาค ช่วงกรุงเทพมหานคร - หนองคาย (ระยะที่ 1 ช่วงกรุงเทพมหานคร-นครราชสีมา)**

 คณะรัฐมนตรีมีมติเห็นชอบร่างสัญญา 2.1 การออกแบบรายละเอียด (Detailed Design Services Agreement) โครงการพัฒนาระบบรถไฟความเร็วสูง เพื่อเชื่อมโยงภูมิภาค ช่วงกรุงเทพมหานคร - หนองคาย (ระยะที่ 1 ช่วงกรุงเทพมหานคร-นครราชสีมา) ในวงเงินค่าจ้าง 1,706.771 ล้านบาท ตามที่กระทรวงคมนาคม
(คค.) เสนอ และให้ คค. และหน่วยงานที่เกี่ยวข้องเร่งรัดการดำเนินการตามเงื่อนไขที่สำคัญตามมติคณะรัฐมนตรีเมื่อวันที่ 11 กรกฎาคม 2560 [เรื่อง ขอนุมัติดำเนินโครงการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร- หนองคาย (ระยะที่ 1 ช่วงกรุงเทพมหานคร – นครราชสีมา)] โดยเฉพาะกรณีการจัดตั้งองค์กรพิเศษเพื่อให้สอดรับกับแผนการดำเนินโครงการที่กำหนดไว้

**12. เรื่อง ทิศทางการพัฒนาภาคตะวันออกเฉียงเหนือ ในช่วงแผนพัฒนาเศรษฐกิจและสังคมแห่งชาติฉบับที่ 12 (พ.ศ. 2560 – 2564)**

คณะรัฐมนตรีมีมติรับทราบตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ ทิศทางการพัฒนาภาคตะวันออกเฉียงเหนือ ในช่วงแผนพัฒนาเศรษฐกิจและสังคมแห่งชาติฉบับที่ 12 (พ.ศ. 2560 – 2564) ดังนี้

1. **ภาพรวม** : ภาคตะวันออกเฉียงเหนือมีพื้นที่ 1 ใน 3 ของประเทศ มีประชากร 1 ใน 3 ของ

ประเทศ แต่สามารถสร้างมูลค่าทางเศรษฐกิจได้เพียง 1 ใน 10 ของประเทศ เนื่องจากมีข้อจำกัดของปัจจัยพื้นฐานทั้งด้านน้ำและคุณภาพดิน ส่งผลให้ประชาชนส่วนใหญ่ซึ่งมีอาชีพและรายได้จากการทำการเกษตรต้องประสบปัญหาความยากจนจึงขาดโอกาสในการพัฒนาคุณภาพชีวิตที่ดีทั้งด้านสุขภาพและการศึกษา ส่งผลทำให้ติดกับดักอยู่ในวงจรของความยากจนไม่สามารถหลุดพ้นได้

1. **ปัญหาและประเด็นท้าทาย**: ที่สำคัญได้แก่ การขาดแคลนน้ำทั่วทั้งภาคและประสบปัญหา

ภัยแล้งซ้ำซาก มีคนจนจำนวนมาก มีปัญหาไอคิวต่ำในเด็ก และมีปัญหาโรคมะเร็งตับและท่อน้ำดีเศรษฐกิจของภาคมีขนาดเล็กและมีอัตราการขยายตัวต่ำ ภาคการผลิตหลักด้านเกษตรยังพึ่งพาธรรมชาติจึงมีผลิตภาพต่ำ อุตสาหกรรมส่วนใหญ่เป็นการแปรรูปเกษตรขั้นต้น มีมูลค่าเพิ่มต่ำ การลงทุนใหม่ ๆ มีน้อย การค้าชายแดนเป็นการส่งสินค้าออกที่ผลิตจากนอกภาค ทรัพยากรการท่องเที่ยวยังเข้าถึงได้ยากและขาดสิ่งอำนวยความสะดวก

1. **ศักยภาพและโอกาส**: การพัฒนาภาคตะวันออกเฉียงเหนือในระยะต่อไป มีศักยภาพและ

โอกาสที่เด่นชัดจากการมีพื้นที่ทำการเกษตรขนาดใหญ่ มีประชากรวัยแรงงานมาก มีมหาวิทยาลัยวิจัยตั้งอยู่ในพื้นที่ 12 แห่ง ซึ่งมีความสามารถเฉพาะทางที่โดดเด่น อาทิ มหาวิทยาลัยขอนแก่นมีความเก่งด้านสาธารณสุขและเกษตร มหาวิทยาลัยเทคโนโลยีสุรนารีเก่งด้านวิศวกรรมศาสตร์และแปรรูปอาหาร และมหาวิทยาลัยเกษตรศาสตร์ วิทยาเขตสกลนครเก่งด้านเกษตรและประมง รวมทั้งการมีโครงการก่อสร้างโครงสร้างพื้นฐานขนาดใหญ่ที่เชื่อมโยงพื้นที่เศรษฐกิจหลักของประเทศสู่ภาค อาทิ โครงข่ายรถไฟทางคู่ รถไฟความเร็วสูง ทางหลวงพิเศษระหว่างเมือง มีพื้นที่เชื่อมโยงกับประเทศเพื่อนบ้าน สปป.ลาว กัมพูชา เวียดนาม ที่มีการจริญเติบโตทางเศรษฐกิจอย่างรวดเร็ว

1. **แนวคิดและทิศทาง**: การพัฒนาภาคตะวันออกเฉียงเหนือ ไปสู่ความ “มั่นคง มั่งคั่ง ยั่งยืน”

จำเป็นจะต้องแก้ไขปัญหาพื้นฐานควบคู่ไปกับการพัฒนาการวิจัยเพื่อใช้ความรู้ เทคโนโลยี นวัตกรรม และความคิดสร้างสรรค์ในการเสริมสร้างความเข้มแข็งของเศรษฐกิจภายในภาคให้มีการเจริญเติบโตได้อย่างเต็มศักยภาพ พร้อมทั้งใช้โอกาสจากปัจจัยภายนอกมาช่วยขับเคลื่อนโดยเฉพาะโครงการพัฒนาโครงสร้างพื้นฐานด้านการคมนาคมขนส่งขนาดใหญ่ที่เชื่อมโยงภาคตะวันออกเฉียงเหนือกับโครงข่ายระบบการคมนาคมขนส่งและพื้นที่เศรษฐกิจหลักของประเทศ รวมทั้งการใช้ประโยชน์จากการเชื่อมโยงและข้อตกลงกับประเทศเพื่อนบ้านในกลุ่มอนุภูมิภาคลุ่มน้ำโขง (GMS) ที่กำลังมีการเจริญเติบโตอย่างรวดเร็วมาเสริมสร้างกิจกรรมการพัฒนาใหม่ ๆ ให้แก่ภาคเพื่อให้มีอัตราการเติบโตที่สูงเพียงพอต่อการลดความแตกต่างเหลื่อมล้ำกับพื้นที่ส่วนอื่น ๆ ของประเทศได้ในระยะยาว โดยมุ่งพัฒนาอีสานสู่มิติใหม่เป็น **“ศูนย์กลางเศรษฐกิจของอนุภูมิภาคลุ่มแม่น้ำโขง”** โดยมีวัตถุประสงค์ เป้าหมาย แนวทางการพัฒนา และข้อเสนอแผนงงาน/โครงการเบื้องต้น ดังนี้

* 1. **วัตถุประสงค์** (1) เพื่อแก้ปัญหาปัจจัยพื้นฐานด้านน้ำและดิน ให้เอื้อต่อการประกอบอาชีพ

การดำรงชีพ และการพัฒนาเศรษฐกิจของภาค (2) เพื่อดูแลช่วยเหลือคนจน ผู้ด้อยโอกาส และผู้สูงอายุ ให้มีคุณภาพชีวิตที่ดี พึ่งพาตนเอง พึ่งพาครอบครัว และพึ่งพากันในชุมชนได้ (3) เพื่อยกระดับการผลิตและการสร้างมูลค่าเพิ่มโดยใช้ความรู้ เทคโนโลยี และนวัตกรรม สนับสนุนให้การเติบโตทางเศรษฐกิจของภาคไม่ต่ำกว่าระดับประเทศ (4) เพื่อเชื่อมโยงห่วงโซ่มูลค่าของระบบเศรษฐกิจภาคเข้ากับระบบเศรษฐกิจของประเทศ และภูมิภาคเอเชียตะวันออกเฉียงใต้ (5) เพื่อพัฒนาภาคตะวันออกเฉียงเหนือเป็นศูนย์กลางเศรษฐกิจของอนุภูมิภาคลุ่มแม่น้ำโขง และมีบทบาทสนับสนุนประเทศเป็นศูนย์กลางภูมิภาคเอเชียตะวันออกเฉียงใต้

* 1. **เป้าหมายและตัวชี้วัด** (1) พื้นที่เสี่ยงภัยแล้งลดลง พื้นที่ชลประทานเพิ่มขึ้น ปริมาณกัก

เก็บน้ำเพิ่มขึ้น (2) สัดส่วนคนจนลดลง (3) อัตราการเจริญเติบโตทางเศรษฐกิจไม่ต่ำกว่าระดับประเทศ (4) มูลค่าการค้าชายแดนเพิ่มขึ้น (5) รายได้การท่องเที่ยวเพิ่มขึ้น

4.3 **แนวทางการพัฒนา 5 แนวทาง**

 (1) บริหารจัดการน้ำให้เพียงพอต่อการพัฒนาเศรษฐกิจและคุณภาพชีวิตอย่างยั่งยืน ได้แก่

การพัฒนาประสิทธิภาพการกักเก็บน้ำในแหล่งน้ำเดิมและแหล่งน้ำธรรมชาติ การสร้างอ่างเก็บน้ำฝาย และแหล่งน้ำขนาดเล็กระดับไร่นา พัฒนาระบบกระจายน้ำ เช่น อาคารบังคับน้ำ ระบบสูบน้ำ คลองส่งน้ำและพัฒนาแหล่งน้ำใหม่ในลุ่มน้ำเลย ชี มูล

 (2) แก้ปัญาความยากจนและพัฒนาคุณภาพชีวิตผู้มีรายได้น้อยเพื่อลดความเหลื่อมล้ำทาง

สังคม ได้แก่ พัฒนาอาชีพและรายได้ของคนยากจน พัฒนาคุณภาพชีวิตและจัดสวัสดิการให้แก่ผู้สูงอายุ ผู้พิการ และผู้ด้อยโอกาส แก้ปัญหาโรคพยาธิใบไม้ในตับและมะเร็งท่อน้ำดี พัฒนาโภชนาการแม่และเด็ก

 (3) สร้างความเข้มแข็งของฐานเศรษฐกิจภายในควบคู่กับการแก้ปัญหาทรัพยากรธรรมชาติและสิ่งแวดล้อม โดยเร่งพัฒนาการศึกษาวิจัยเพื่อยกระดับสู่การทำเกษตรสมัยใหม่ การเพิ่มศักยภาพการผลิตสินค้าเกษตรอินทรีย์และอาหารปลอดภัย พัฒนาพื้นที่ทุ่งกุลาร้องไห้เป็นแหล่งผลิตข้าวหอมมะลิคุณภาพสูง ขยายการเลี้ยงโคเนื้อและโคนมคุณภาพสูง พัฒนา Food Velley เป็นศูนย์กลางอุตสาหกรรมอาหารครบวงจรที่จังหวัดนครราชสีมา ยกระดับการผลิตผ้าไหมและผ้าฝ้ายย้อมครามสู่สินค้าแฟชั่น เสริมสร้างความเข้มแข็งธุรกิจ SMEs และวิสาหกิจชุมชน และพัฒนาการท่องเที่ยววัฒนธรรมลุ่มน้ำโขงและการกีฬาสู่นานาชาติ

 (4) ใช้โอกาสจากการพัฒนาโครงข่ายคมนาคมขนส่งที่เชื่อมโยงกับพื้นที่เศรษฐกิจหลักในภาคกลางและพื้นที่ระเบียงเศรษฐกิจภาคตะวันออก (EEC) เพื่อพัฒนาเมืองและพื้นที่เศรษฐกิจใหม่ ๆ ของภาค โดยเร่งพัฒนารถไฟความเร็วสูงกรุงเทพ – หนองคาย รถไฟทางคู่บ้านไผ่ – นครพนม ทางหลวงพิเศษ ระหว่างเมืองบางปะอิน – นครราชสีมา และนครราชสีมา– ขอนแก่น พัฒนาเมืองและพื้นที่เศรษฐกิจใหม่ ๆ รอบสถานีขนส่งระบบรางที่ ขอนแก่น นครราชสีมา ปรับปรุงสนามบินอุดรธานี อุบลราชธานี บุรีรัมย์ ร้อยเอ็ด นครราชสีมา และขอนแก่น

 (5) พัฒนาความร่วมมือและใช้ประโยชน์จากข้อตกลงกับประเทศเพื่อนบ้านในการสร้างความเข้มแข็งทางเศรษฐกิจตามแนวชายแดนและแนวระเบียงเศรษฐกิจ ได้แก่ พัฒนาด่าน CIQ ให้ได้ มาตรฐานสากล ก่อสร้างสะพานมิตรภาพไทย – ลาว แห่งที่ 5 บึงกาฬ – ปากซัน พัฒนาพื้นที่เขตพัฒนาเศรษฐกิจพิเศษ มุกดาหาร นครพนม หนองคาย ให้มีความพร้อมด้านโครงสร้างพื้นฐาน และมีระบบบริการพิธีการผ่านแดนแบบ **One – Stop Service**

 **5. แผนงาน/โครงการ** : กระทรวงและหน่วยงานที่เกี่ยวข้องเสนอแผนงาน/โครงการเบื้องต้นในการขับเคลื่อนทิศทางการพัฒนาภาคตะวันออกเฉียงเหนือ ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564) สรุปได้ ดังนี้

 (1) การบริหารจัดการน้ำ โดยพัฒนาระบบบริหารจัดการน้ำในพื้นที่ลุ่มน้ำ พัฒนาแหล่งน้ำในพื้นที่นอกเขตชลประทาน เพิ่มประสิทธิภาพการส่งน้ำในพื้นที่ชลประทาน ระบบการกระจายน้ำเพื่อการเกษตรด้วยพลังงานแสงอาทิตย์ พัฒนาระบบป้องกันน้ำท่วมและแก้ปัญหาภัยแล้ง พื้นที่เกษตรได้รับประโยชน์ จำนวน 543,948 ไร่ ประชาชน 542,057ครัวเรือน เพื่อเพิ่มปริมาณน้ำกักเกบอีก 3,763 ล้านลูกบาศก์เมตรและพื้นที่รับประโยชน์ 10.2 ล้านไร่

 (2) การแก้ไขปัญหาความยากจน และพัฒนาคุณภาพชีวิต โดยจัดหาที่ดินทำกินให้คนจนฝึกอาชีพสร้างรายได้และยกระดับคุณภาพชีวิตสำหรับคนจน จัดสวัสดิการผู้สูงอายุและผู้ด้อยโอกาส พัฒนาที่อยู่อาศัยให้ผู้มีรายได้น้อยตามโครงการบ้านมั่นคง

 (3) การพัฒนาด้านการเกษตร โดยการส่งเสริมเกษตรอินทรีย์ เกษตรแปลงใหญ่ รวมทั้ง ปรับเปลี่ยนไปสู่สินค้าเกษตรชนิดใหม่ตามศักยภาพของพื้นที่ ยกระดับคุณภาพสินค้า พื้นที่ได้รับประโยชน์ 2,076,009 ไร่ เกษตรกร 171,472 ราย

 (4) การขยายเครือข่ายอินเทอร์เน็ตสู่ชุมชนโดยติดตั้งบริการอินเทอร์เน็ตความเร็วสูงแบบไร้สาย งบประมาณ 13,760 ล้านบาท ครอบคลุม 20 จังหวัด

 (5) การพัฒนาโครงสร้างพื้นฐานขนาดใหญ่ ในพื้นที่ภาคตะวันออกเฉียงเหนือ อาทิ รถไฟความเร็วสูงไทยจีน กทม. – นครราชสีมา – หนองคาย โครงข่ายรถไฟทางคู่ ขนาด 1 เมตร จำนวน 6 เส้นทาง ได้แก่ ช่วงชุมทางถนนจิระ – ขอนแก่น ช่วงมาบกะเบา – ชุมทางถนนจิระ ช่วงชุมทางถนนจิระ – อุบลราชานี ช่วงขอนแก่น – หนองคาย ช่วงอุบลราชานี – มุกดาหาร และช่วงบ้านไผ่ – นครพนม ก่อสร้างขุดพักรถบรรทุกโครงการก่อสร้างทางหลวงพิเศษระหว่างเมือง บางปะอิน – สระบุรี – นครราชสีมา ระยะทาง 196 กิโลเมตร และ นครราชสีมา – ขอนแก่น ระยะทาง 183 กิโลเมตร พัฒนาท่าอากาศยาน จำนวน 6 แห่ง อุดรธานี อุบลราชธานี บุรีรัมย์ ร้อยเอ็ด นครราชสีมา และขอนแก่น โดยปรับปรุงอาคารผู้โดยสาร ขยายลานจอดและทางวิ่ง

 ทั้งนี้แผนงาน/โครงการยังเป็นเพียงข้อเสนอเบื้องต้นที่จะนำไปจัดทำเป็นแผนพัฒนาภาคตะวันออกเฉียงเหนือแบบบูรณาการที่สมบูรณ์ ภายใต้กระบวนการและกลไกการพัฒนาพื้นที่เชิงบูรณาการ ระดับภาค 6 ภาค ที่จะมีการจัดตั้งขึ้นต่อไป

**13. เรื่อง สรุปผลการปฏิบัติราชการของคณะรัฐมนตรีในพื้นที่ภาคตะวันออกเฉียงเหนือ**

 คณะรัฐมนตรีมีมติเห็นชอบแนวทางและข้อสั่งการของนายกรัฐมนตรี รองนายกรัฐมนตรี และรัฐมนตรีในการปฏิบัติราชการในพื้นที่ภาคตะวันออกเฉียงเหนือ ตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ โดยมอบหมายให้หน่วยงานที่เกี่ยวข้องรับข้อสั่งการไปพิจารณาดำเนินการต่อไป ดังนี้

 **ผลสรุปการพบปะหารือระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกรในภาคตะวันออกเฉียงเหนือ** วันที่ 21 สิงหาคม 2560 ณ หอประชุมเปรม ติณสูลานนท์ ศาลากลางจังหวัดนครราชสีมา มีข้อสั่งการโดยสรุปดังนี้

 **1. การบริหารจัดการน้ำ**

 (1) การบริหารจัดการน้ำในภาพรวม ข้อเสนอประกอบด้วย 1) การเร่งรัดแผนบริหารจัดการน้ำโขง เลย ชี มูล โดยแรงโน้มถ่วง (Gravity) เพื่อรองรับการเติบโตของภาคการผลิตและภาคบริการ 2) การเร่งรัดการดำเนินโครงการ อ่างลำสะพุง จังหวัดชัยภูมิ 3) การเร่งรัดการจัดทำรายงานผลกระทบสิ่งแวดล้อม (EIA) และออกแบบโครงการประตูระบายน้ำปากแม่น้ำสงคราม อำเภอท่าอุเทน จังหวัดนครพนม เป็นกรณีเร่งด่วน 4) การเร่งระบบระบายน้ำโดยการก่อสร้างประตูระบายน้ำตามจังหวัดชายแดนที่ติดแม่น้ำโขง

 ข้อสั่งการ : มอบหมายให้กระทรวงเกษตรและสหกรณ์ ร่วมกับ กระทรวงทรัพยากรธรรมชาติและสิ่งแวดล้อม กระทรวงมหาดไทย สำนักงบประมาณ และหน่วยงานที่เกี่ยวข้องรับไปดำเนินการตามขั้นตอน

 (2) การแก้ไขปัญหาน้ำนอกเขตชลประทาน ข้อเสนอประกอบด้วย 1) การบริหารจัดการน้ำเชื่อมโยงกับการเกษตรนอกเขตชลประทาน 2) การเพิ่มระบบการกักเก็บน้ำและระบบกระจายน้ำ โดยสร้างแหล่ง กักเก็บน้ำขนาดเล็กแบบหลุมขนมครก การสนับสนุนเครื่องเจาะ/ขุดบ่อบาดาลให้กับองค์กรปกครองส่วนท้องถิ่น และกำหนดให้มีมาตรฐานเกี่ยวกับครุภัณฑ์ของระบบโซล่าเซลล์ เครื่องสูบน้ำด้วยไฟฟ้า และ 3) การจัดตั้งคณะกรรมการร่วมในการพิจารณาอนุมัติพื้นที่ดำเนินการให้กับเกษตรกร เพื่อให้เกิดประสิทธิภาพและความเป็นธรรมทั่วถึง เท่าเทียม ในการใช้เครื่องจักรกล และเครื่องขุดเจาะบาดาล

 ข้อสั่งการ : มอบหมายให้กระทรวงเกษตรและสหกรณ์ร่วมกับ กระทรวงทรัพยากรธรรมชาติและสิ่งแวดล้อม กระทรวงมหาดไทย (องค์กรปกครองส่วนท้องถิ่น : อปท.) และหน่วยงานที่เกี่ยวข้อง รับไปพิจารณาความเป็นไปได้ ความจำเป็น และความคุ้มค่าของการแก้ไขปัญหาน้ำนอก เขตชลประทานตามขั้นตอน

 **2. การพัฒนาการเกษตร**

 (1) การให้ความช่วยเหลือเงินกู้ดอกเบี้ยต่ำ (soft loan) ให้กับเกษตรกร เพื่อเป็น การช่วยเหลือราษฎรในพื้นที่ที่ได้รับผลกระทบจากอุกทัยในปี 2560 เช่นเดียวกับโครงการหมู่บ้านละ 250,000 บาท

 ข้อสั่งการ : มอบหมายให้กระทรวงการคลังร่วมกับกระทรวงเกษตรและสหกรณ์ กระทรวงมหาดไทย และหน่วยงานที่เกี่ยวข้องรับไปพิจารณาตามขั้นตอน

 (2) การส่งเสริมโครงการปลูกต้นไม้ล้างหนี้หรือธนาคารต้นไม้

 ข้อสั่งการ : มอบหมายให้กระทรวงทรัพยากรธรรมชาติและสิ่งแวดล้อมรับไปพิจารณาการส่งเสริมโครงการปลูกต้นไม้ล้างหนี้หรือธนาคารต้นไม้

 (3) การสนับสนุนจากรัฐบาลในการปลูกพืชน้ำน้อย

 ข้อสั่งการ : มอบหมายให้กระทรวงเกษตรและสหกรณ์ร่วมกับหน่วยงานที่เกี่ยวข้อง รับไปพิจารณาในรายละเอียดข้อเสนอก่อนขอรับความช่วยเหลือตามขั้นตอน

 (4) การสนับสนุนเมล็ดพันธุ์ด้านพืชไร่ที่มีคุณภาพและมาตรฐาน

 ข้อสั่งการ : มอบหมายให้กระทรวงเกษตรและสหกรณ์ร่วมกับหน่วยงานที่เกี่ยวข้อง รับไปสนับสนุนเมล็ดพันธุ์ด้านพืชไร่ที่มีคุณภาพและมาตรฐาน ตามขั้นตอนต่อไป

 **3. การค้าการลงทุนและโครงสร้างพื้นฐาน**

 (1) การบูรณาการการปรับปรุงโครงสร้างพื้นฐานด้านคมนาคมให้สอดคล้องและรองรับกับการเติบโตทางเศรษฐกิจ อาทิ การก่อสร้างทางรถไฟทางคู่ผ่านในเขตเทศบาลนครนครราชสีมา ควรปรับแบบก่อสร้างจากแนวราบเป็นทางยกระดับ

 ข้อสั่งการ : มอบหมายให้กระทรวงคมนาคมรับไปพิจารณาดำเนินการต่อไป

 (2) การจัดตั้งคณะกรรมการขับเคลื่อนการพัฒนาด่านชายแดน

 ข้อสั่งการ : มอบหมายให้สำนักงานคณะกรรมการพัฒนาการเศรษฐกิจและ สังคมแห่งชาติร่วมกับ กระทรวงมหาดไทย กระทรวงการคลัง กระทรวงคมนาคม และกระทรวงการต่างประเทศ พิจารณาขับเคลื่อนการพัฒนาด่านชายแดนให้เกิดการบูรณาการอย่างจริงจังต่อไป

 (3) การจัดตั้งเขตพัฒนาเศรษฐกิจพิเศษในภาคตะวันออกเฉียงเหนือ

 นายกรัฐมนตรีได้ชี้แจงเพื่อทำความเข้าใจนโยบายการพัฒนาระเบียงเศรษฐกิจภาคตะวันออก (EEC) ว่าเป็นการพัฒนาต่อยอดพื้นที่ที่เป็นฐานอุตสาหกรรมหลักซึ่งมีความพร้อมด้านโครงสร้างพื้นฐานสูงสุด เพื่อรองรับอุตสาหกรรมอนาคตของประเทศ สำหรับภาคตะวันออกเฉียงเหนือ รัฐบาลได้พัฒนาพื้นที่ เขตเศรษฐกิจพิเศษชายแดนในจังหวัดหนองคาย นครพนม และมุกดาหาร เพื่อส่งเสริมให้เกิดการลงทุนและ การจ้างแรงงาน และอาจขยายผลไปสู่การพัฒนาในระดับที่สูงขึ้นได้ในอนาคต

 **4. ด้านอื่น ๆ**

 (1) การปรับระบบการศึกษา โดยเน้นการศึกษาในระบบอาชีวศึกษาให้ตรงสาขา ความต้องการในตลาดแรงงาน โดยเฉพาะในเขตพัฒนาเศรษฐกิจพิเศษภาคตะวันออก (EEC)

 ข้อสั่งการ : กระทรวงศึกษาธิการร่วมกับภาคเอกชนรับไปพิจารณาในรายละเอียดต่อไป

 (2) รองนายกรัฐมนตรี (นายสมคิด จาตุศรีพิทักษ์) ได้ให้ข้อสังเกตเพิ่มเติมว่า นอกเหนือ จากการพัฒนาภาคเกษตรแล้ว ควรให้ความสำคัญกับภาคการท่องเที่ยวซึ่งภาคตะวันออกเฉียงเหนือมีศักยภาพในการรองรับนักท่องเที่ยวที่มีรายได้สูงจากต่างประเทศ จึงควรพัฒนาแหล่งท่องเที่ยวและบริการทางการท่องเที่ยวให้ได้มาตรฐาน รวมทั้งให้เกิดความเชื่อมโยงกับการประกอบอาชีพของชุมชน นอกจากนั้น การลงทุนในโครงสร้างพื้นฐานคมนาคมและการเชื่อมโยงเครือข่ายอินเทอร์เน็ตไปถึงชุมชนนั้นนอกจากจะสนับสนุนการเดินทางของนักท่องเที่ยว ยังเปิดโอกาสให้ผู้ประกอบการชุมชนสามารถขายสินค้าผ่านระบบ e-Commerce สำหรับภาคเกษตร ภาคตะวันออกเฉียงเหนือ ควรให้ความสำคัญกับสาขาเกษตรที่มีศักยภาพและมีโอกาสในการสร้างมูลค่าเพิ่ม เช่น การปศุสัตว์ และการเกษตรแปรรูปเพื่อการส่งออก และมีข้อสังเกตว่าหน่วยงานภาครัฐ เอกชน และทุกภาคส่วนที่เกี่ยวข้องในภาคตะวันออกเฉียงเหนือจะต้องคิดให้กว้างไกลและรอบด้านเพื่อให้เห็นว่าภาคตะวันออกเฉียงเหนือ มีศักยภาพเป็นศูนย์กลางของภูมิภาคลุ่มแม่น้ำโขงอย่างแท้จริง

 (3) ให้หน่วยงานที่เกี่ยวข้องรับไปสร้างความรับรู้ ความเข้าใจ ให้แก่ประชาชนเกี่ยวกับแผนการดำเนินงานในภาพรวมต่าง ๆ ที่รัฐบาลกำลังดำเนินการอยู่ เช่น แผนการบริหารจัดการน้ำ แผนพัฒนาโครงสร้างพื้นฐาน แผนพัฒนาการเกษตรยั่งยืน เป็นต้น

 **ผลการปฏิบัติราชการของคณะรัฐมนตรีในพื้นที่ภาคตะวันออกเฉียงเหนือ**

 ผลการปฏิบัติราชการในพื้นที่ภาคตะวันออกเฉียงเหนือของรัฐมนตรี และรัฐมนตรีช่วยว่า การกระทรวง ลงพื้นที่ตรวจราชการ รวม 23 คน โดยมีประเด็นการพัฒนาและข้อสั่งการโดยสรุป ดังนี้

 **1. การบริหารจัดการน้ำ**

 **(1) การแก้ไขปัญหาอุทกภัย** ข้อสั่งการ : เร่งรัดดำเนินโครงการผนังกั้นแม่น้ำชี ถนนทางหลวงชนบท กส. 4073 แยกทางหลวงหมายเลข 2367-บ้านสีสถาน อ.ฆ้องชัย จ.กาฬสินุ์ โครงการก่อสร้าง เขื่อนป้องกันตลิ่งริมแม่น้ำชี วัดลำชีศรีวนาราม บ้านวังยางหม่ที่ 5 ต.ลำชี อ.ฆ้องชัย จ.กาฬสินธุ์ โครงการปรับปรุงพนังลำน้ำพาน – ลำปาวหลง พร้อมอาคารประกอบ โครงการก่อสร้างระบบป้องกันน้ำท่วมพื้นที่ชุมชน ในเขตเทศบาลเมืองกาฬสินธุ์ อ.เมืองกาฬสินธุ์ จ.กาฬสินธุ์ โครงการก่อสร้างเสริมคันป้องกันน้ำท่วมพื้นที่ ตำบลขวาว อ.เสลภูมิ จ.ร้อยเอ็ด

 **(2) การจัดการน้ำชุมชน** ข้อสั่งการ : มอบหมายให้สถาบันสารสนเทศทรัพยากรน้ำและการเกษตร (องค์การมหาชน) (สสนก.) ดำเนินงานขยายผลการบริหารจัดการทรัพยากรน้ำชุมชนด้วยวิทยาศาสตร์และเทคโนโลยี โดยประสานการทำงานร่วมกัน สภาเกษตรกรแห่งชาติ และองค์กรปกครองส่วนท้องถิ่น ผ่าน รองนายกรัฐมนตรี (นายสมคิด จาตุศรีพิทักษ์) ทั้งนี้ ในปี 2562-2565 ให้ สสนก. เสนอของบประมาณดำเนินการครอบคลุม 25 พื้นที่ ในภาคตะวันออกเฉียงเหนือ ปีละ 45 ล้านบาท เพื่อดำเนินโครงการ

 **2. การแก้ไขปัญหาความยากจนและพัฒนาคุณภาพชีวิต**

 **(1) การช่วยเหลือแรงงานนอกระบบ** ข้อสั่งการ : ให้กระทรวงแรงงานจัดทำ Flagship Project ในลักษณะบูรณาการ เพื่อให้ความช่วยเหลือแรงงานนอกระบบเข้าถึงสวัสดิการของรัฐ ให้มีโอกาสใน การประกอบอาชีพและมีงานทำ

 **(2) การสำรวจข้อมูลผู้มีรายได้น้อย** ข้อสั่งการ : มอบหมายให้สำนักงานสถิติแห่งชาติจัดทำข้อสรุปผลที่ได้จากการสำรวจในรูปแบบของอินโฟกราฟฟิค และวีดีทัศน์ เพื่อให้ประชาชนเข้าใจได้ง่าย

 **(3) การแก้ไขปัญหาหนี้นอกระบบสำหรับผู้มีรายได้น้อย** ข้อสั่งการ : มอบหมายให้กระทรวงการคลังเร่งดำเนินการแก้ไขปัญหาหนี้นอกระบบสำหรับผู้มีรายได้น้อยให้เป็นรูปธรรมและเกิดความต่อเนื่อง

 **(4) การช่วยเหลือผู้ประสบอุทกภัย** ข้อสั่งการ : 1) มอบหมายให้ทุกกรมของกระทรวง การพัฒนาสังคมและความมั่นคงของมนุษย์บูรณาการการจัดทำแผนป้องกันและบรรเทาสาธารณภัยเพื่อให้ การช่วยเหลือฟื้นฟูผู้ประสบภัยในจังหวัดนครพนม และจังหวัดขอนแก่น อย่างรวดเร็ว ทั่วถึง และมีประสิทธิภาพ 2) มอบหมายให้ทีมหน่วยงานการพัฒนาสังคมและความมั่นคงของมนุษย์ในพื้นที่จังหวัดนครพนมและ จังหวัดขอนแก่น (ทีม One Home) เป็นศูนย์บัญชาการขับเคลื่อน ให้จังหวัดดำเนินการฟื้นฟูเยียวยาผู้ประสบปัญหาและได้รับผลกระทบจากอุทกภัย โดยบูรณาการกับหน่วยงานต่าง ๆ ในพื้นที่ เพื่อการซ่อมแซมบ้านเรือน และ การฝึกอาชีพ 3) มอบหมายให้บ้านพักเด็กและครอบครัว และศูนย์คุ้มครองคนไร้ที่พึ่ง จังหวัดนครพนม เป็น ศูนย์พักพิงของผู้ได้รับผลกระทบชั่วคราว และมอบหมายให้ศูนย์พัฒนาคุณภาพชีวิตและส่งเสริมอาชีพผู้สูงอายุ (ศพอส.) จังหวัดนครพนม เป็นศูนย์รับบริจาคสิ่งของเพื่อนำไปช่วยเหลือผู้ประสบอุทกภัย 4) มอบหมายให้ กรมส่งเสริมและพัฒนาคุณภาพชีวิตคนพิการ พิจารณาสนับสนุนและช่วยเหลือโรงเรียนสอนคนตาบอด มูลนิธิธรรมิกชนเพื่อคนตาบอดในประเทศไทย ในพระบรมราชูปถัมภ์ โดยสร้างเขื่อนหรือแก้มลิงกักเก็บน้ำ เพื่อป้องกันน้ำท่วม และมอบหมายอธิบดีกรมส่งเสริมและพัฒนาคุณภาพชีวิตคนพิการจัดทำรายละเอียดเพื่อนำเข้าสู่กระบวนการพิจารณาใช้เงินกองทุนส่งเสริมและพัฒนาคุณภาพชีวิตคนพิการต่อไป

 **(5) การตรวจเยี่ยมโครงการที่เกี่ยวข้อง** ได้แก่ โครงการยุติธรรมสู่หมู่บ้าน นำบริการรัฐ สู่ประชาชน

 **3. การพัฒนาการศึกษาและสาธารณสุข**

 **(1)** **การพัฒนาการศึกษา**

 **(1.1)** **โครงการสนับสนุนการจัดตั้งห้องเรียนวิทยาศาสตร์ในโรงเรียน โดยการกำกับดูแลของมหาวิทยาลัย (โครงการ วมว.) ระยะที่ 2** ข้อสั่งการ : 1) เห็นควรสนับสนุนการขยายห้องเรียนวิทยาศาสตร์ให้กับโรงเรียนสุรวิวัฒน์ โดยการกำกับดูแลของมหาวิทยาลัยเทคโนโลยีสุรนารี 2) มอบหมาย ให้กระทรวงวิทยาศาสตร์และเทคโนโลยีหาแนวทางสนับสนุนให้อาจารย์มหาวิทยาลัยในคณะวิทยาศาสตร์ ร่วมดำเนินการจัดการเรียนการสอนกับโรงเรียนในระดับมัธยมศึกษาเพื่อยกระดับคุณภาพการเรียนการสอน ด้านวิทยาศาสตร์

 **(1.2)** **การมอบนโยบายคณะกรรมการศึกษาธิการจังหวัด /คณะอนุกรรมการ กศจ. ทุกคณะ และบุคลากร ศธจ. นครราชสีมา** ข้อสั่งการ :มอบนโยบายให้สำนักงานศึกษาธิการจังหวัด สร้างโอกาสในการพัฒนาศักยภาพของผู้เรียนทั้งในด้านภาษาอังกฤษ การเปิดโลกทัศน์ให้ได้รับความรู้และประสบการณ์ ตระหนักถึงการลดความเหลื่อมล้ำทางการศึกษา พัฒนาคุณภาพการจัดการศึกษาให้เป็นที่ยอมรับในระดับสากล สำหรับโรงเรียน ICU ควรดำเนินการเพื่อแก้ปัญหาผู้เรียนในระยะสั้น โรงเรียนขยายโอกาสควรดำเนินการให้ขยายได้จริง

 **(1.3) โครงการสร้างความพร้อมชุมชนผ่านเครือข่ายศูนย์ดิจิทัลชุมชน กศน**. ข้อสั่งการ : มอบหมายให้ กศน. ใช้เทคโนโลยี (แอพพลิเคชั่น) เพื่อการจำหน่ายสินค้าและเพิ่มการแข่งขันของชุมชน การเพิ่มมูลค่าสินค้าชุมชน เสริมสร้างครู กศน. ให้มีความรู้ในการใช้เทคโนโลยีด้านระบบการเงินการธนาคาร การบัญชีครัวเรือน เพื่อการพัฒนาชุมชนให้มีความรู้ รวมทั้งให้ประชาชนในชุมชนสามารถจัดทำบัญชีและมีความรู้เกี่ยวกับการตลาด

 **(1.4) โครงการสานพลังประชารัฐ โรงเรียนประชารัฐ** ข้อสั่งการ : มอบหมายให้สำนักงานศึกษาธิการจังหวัด (กศจ.) และสำนักงานศึกษาธิการภาค พัฒนาระบบ IT หรือการสอนโดยใช้ e-Learning ติดตามประเมินผลการดำเนินงานโรงเรียนประชารัฐ รายงานให้ปลัดกระทรวง รัฐมนตรี และนายกรัฐมนตรีรับทราบต่อไป และมอบหมายให้กระทรวงศึกษาธิการประสานความร่วมมือให้กำนัน ผู้ใหญ่บ้าน นายกเทศมนตรี องค์กรปกครองส่วนท้องถิ่น และผู้เกี่ยวข้อง สนับสนุนการศึกษาของบุตรหลานให้มากขึ้น

 **(1.5) โครงการโรงเรียนคุณธรรม สพฐ.** ข้อสั่งการ : มอบหมาย สพฐ. ขยายผลการขับเคลื่อนนโยบายโครงการโรงเรียนคุณธรรม ให้ครอบคลุมทุกโรงเรียนในสังกัด ภายในปีงบประมาณ พ.ศ. 2561 ให้ภาคีเครือข่ายมีส่วนร่วมสนับสนุน ช่วยเหลือ นิเทศ กำกับ ติดตามการขับเคลื่อนโครงการโรงเรียนคุณธรรม อย่างต่อเนื่อง และเป็นรูปธรรม มอบหมายให้กระทรวงศึกษาธิการ ประสานการขับเคลื่อนโรงเรียนคุณธรรม ผ่านองค์กรหลัก ได้แก่ สอศ. สกอ. สป. (กศน. และ สช.) สกศ. และสพฐ. เป็นหน่วยปกิบัติ โดยมี สพฐ. เป็นฝ่ายเลขานุการ มอบหมายให้ กศจ. ร่วมกับองค์กรหลักของกระทรวงศึกษาธิการ ติดตาม ประเมิลผลโครงการโรงเรียนคุณธรรม ในระดับจังหวัด และรายงาน คศจ. เพื่อวิเคราะห์ และสรุปผลการดำเนินงานในภาพรวมของประเทศ และนำเสนอต่อกระทรวงศึกษาธิการไปปรับแผนการดำเนินงานให้สอดคล้องกับสภาพพื้นที่ มอบหมายกระทรวงศึกษาธิการประสานความร่วมมือกับผู้ปกครอง และชุมชน ในการสนับสนุนการขยายผลโรงเรียนคุณธรรมไปสู่ครอบครัวคุณธรรม อำเภอคุณธรรม และรายงานผลการดำเนินงานต่อที่ประชุมคณะรัฐมนตรีทราบเป็นระยะอย่างต่อเนื่อง

 **(1.6) การตรวจเยี่ยมสถานศึกษาโครงการวิทยาลัยเทคโนโลยีฐานวิทยาศาสตร์ วิทยาลัยเทคนิคสุรนารี** ข้อสั่งการ : มอบหมายให้วิทยาลัยเทคนิคสุรนารี จัดทำแผนยุทธศาสตร์การศึกษาที่สอดคล้องกับ ยุทธศาสตร์ชาติ 20 ปี แผนพัฒนาการศึกษาชาติระยะ 20 ปี แผนพํฒนาฯ ฉบับที่ 12 (พ.ศ. 2560- พ.ศ. 2564) และความต้องการของตลาดแรงงาน

 **(1.7) โครงการสีคิ้วโมเคล (Sikhiu Model)** ข้อสั่งการ : มอบหมายให้กระทรวงศึกษาธิการจัดหลักสูตรให้สอดคล้องกับการพัฒนาประเทศในภาพรวมตามยุทธศาสตร์ชาติ 20 ปี แผนพัฒนาการศึกษาชาติระยะ 20 ปี แผนพัฒนาฯ ฉบับที่ 12 และตอบสนองกับความต้องการแรงงานของสถานประกอบการ จัดการอาชีวศึกษา ให้มีมาตรฐานใกล้เคียงกัน การผลิตและพัฒนากำลังคนให้กระจายทุกพื้นที่ จัดตั้งศูนย์ประสานการผลิตและพัฒนากำลังคนในแต่ละภูมิภาค พัฒนาการเรียนการสอน และความร่วมมือในรูปแบบประชารัฐ สำรวจสถิติการมีงานทำของนักศึกษาที่จบการศึกษาแล้ว ดูแลสวัสดิการสำหรับครูและบุคลากรทางการศึกษาอย่างทั่วถึง สนับสนุนโครงสร้างพื้นฐานของวิทยาลัย เช่น อาคารเรียน อาคารปฏิบัติการ ครุภัณฑ์การศึกษา หอพักนักเรียน โครงการวิทยาลัยเทคโนโลยีฐานวิทยาศาสตร์ โดยจัดลำดับความสำคัญ ตามความจำเป็น

 **(2) การพัฒนาการสาธารณสุข** ข้อสั่งการ 1) มอบหมายให้ผู้บริหารระดับพื้นที่ของกระทรวงสาธารณสุข (ผู้ตรวจราชการ นพ.สสจ. และผู้อำนวยการ รพช.) พัฒนาโรงพยาบาลให้เป็นเลิศ เป็นโรงพยาบาลต้นแบบ สร้างการมีส่วนร่วมกับทุกภาคส่วนในชุมชน โดยใช้หลักปรัชญาของเศรษฐกิจพอเพียง รวมถึงการพัฒนาบุคลากรตามโครงการ BLH transformation project โดยการพัฒนาจากข้างในองค์กร (strength from within) 2) มอบหมายให้กระทรวงสาธารณสุขบูรณาการการดูแลวัณโรคในเรือนจำกลาง จ.นครราชสีมา ร่วมกับสำนักงานหลักประกันสุขภาพแห่งชาติ กระทรวงยุติธรรม และโรงพยาบาลเอกชนในพื้นที่ รวมทั้งขยายผลในเรือนจำทั่วประเทศ

 **4.** **การสร้างความเข้มแข็งของฐานเศรษฐกิจ**

 **(1) การเพิ่มมูลค่าผลผลิตทางการเกษตร** ข้อสั่งการ : 1) ให้แต่งตั้งคณะกรรมการเพื่อพิจารณาการสร้างมูลค่าเพิ่มจากสินค้าเกษตรในภาคตะวันออกเฉียงเหนือ และ 2) ให้ศูนย์การเรียนรู้เพิ่มประสิทธิภาพการผลิตสินค้าเกษตรสนับสนุนเกษตรแบบปราณีตและรวมกันเป็นแปลงใหญ่

 **(2) การพัฒนาตลาดข้าวอินทรีย์** ข้อสั่งการ : 1) ให้กระทรวงเกษตรฯ ประสานกระทรวงมหาดไทยขยายผลการเชื่อมโยงตลาดโดยใช้จังหวัดบุรีรัมย์เป็นต้นแบบ ประสานกระทรวงพาณิชย์เร่งยกระดับโรงสีให้ตามมาตรฐาน GMP และ 2) ให้กรมพัฒนาที่ดินจัดสรรบ่อจิ๋วในพื้นที่นาแปลงใหญ่และนาอินทรีย์เป็นอันดับแรก

 **(3) พัฒนาการท่องเที่ยวอารยธรรมอีสานใต้** ข้อสั่งการ : 1) ให้คณะกรรมการพัฒนาการท่องเที่ยวประจำเขตฯ ปรับปรุงปฏิทิน “ปีท่องเที่ยววิถีไทยเก๋ไก๋อย่างยั่งยืน” ให้สอดคล้องกับการจัดกิจกรรมการท่องเที่ยวในเขตอารยธรรมอีสานใต้ และ 2) ให้มีการจัดประชุมระดมความคิดเห็นเพื่อจัดทำแผนปฏิบัติการประจำปีงบประมาณ 2562

 **(4) การค้าการลงทุน** ข้อสั่งการ : 1) มอบหมายให้กรมพัฒนาธุรกิจการค้า ดำเนินโครงการบ่มเพาะผู้ประกอบการอย่างต่อเนื่อง 2) มอบหมายกระทรวงพาณิชย์เพิ่มจำนวนร้านธงฟ้าประชารัฐในทุกจังหวัด ทั้งในตัวเมืองและในอำเภอ เพื่อช่วยการลดค่าครองชีพของประชาชน 3) ขอให้ผู้ว่าราชการจังหวัดพิจารณาการสนับสนุนแหล่งทุนด้านพาณิชยกรรมจากกองทุน SMEs และมอบหมายให้อธิบดีกรมการค้าภายในรับไปประสาน สสว. เพื่อให้การสนับสนุนเงินทุนแก่ร้านหนูณิชย์ และกรมพัฒนาธุรกิจการค้าขอหารือธนาคารออมสินให้ความช่วยเหลือด้านเงินทุนแก่ร้านโชวห่วย 4) มอบให้กรมการค้าภายในกำกับดูแลตรวจสอบป้ายราคาและเครื่องชั่งในตลาดชุมชน เพื่อสร้างความเป็นธรรมให้ผู้บริโภคอย่างสม่ำเสมอ 5) มอบหมายให้สำนักงานคณะกรรมการคุ้มครองผู้บริโภค (สคบ.) ตรวจสอบคุณภาพสินค้าประเภทอุปกรณ์อิเล็กทรอนิกส์ และเครื่องสำอางต้องเป็นสินค้าที่ปลอดภัยสำหรับผู้ใช้งานและผู้บริโภค

 **(5) การพัฒนาวิทยาศาสตร์และนวัตกรรม** ข้อสั่งการ : 1) มอบหมายให้สถาบันวิจัยแสงซินโครตรอน (สซ.) จัดทำรายละเอียดโครงการสร้างเครื่องกำเนิดแสงซินโครตรอนขนาด 3 GeV และห้องปฏิบัติการเพื่อขอรับการสนับสนุนงบประมาณต่อไป 2) มอบหมายกระทรวงวิทยาศาสตร์ฯ จัดทำรายละเอียดโครงการจัดตั้งอุทยานวิทยาศาสตร์ภูมิภาค ภาคตะวันออกเฉียงเหนือตอนล่างและภาคตะวันออก เพื่อนำเสนอ ครม. พิจารณา

 **(6) การจัดตั้งนิคมอุตสาหกรรม** ข้อสั่งการ : 1) มอบหมายให้การนิคมอุตสาหกรรม แห่งประเทศไทย (กนอ.) พิจารณาการจัดตั้งนิคมอุตสาหกรรมในเขตพัฒนาเศรษฐกิจพิเศษ จังหวัดมุกดาหารเพื่อสร้างบรรยากาศในการลงทุน และกระตุ้นเศรษฐกิจในพื้นที่ 2) มอบหมายหน่วยงานรัฐและเอกชนที่เกี่ยวข้องพิจารณาเสนอแนวทางแก้ไขปัญหาผังเมืองจังหวัดที่ไม่สอดรับกับนโยบายซึ่งส่งผลกระทบต่อการเติบโตและการขยายตัวทางเศรษฐกิจในพื้นที่

 **5. แก้ไขปัญหาทรัพยากรธรรมชาติและสิ่งแวดล้อม :**

 **(1) การแก้ไขปัญหาที่ดินในเขตอุทยานฯ** ข้อสั่งการ : ให้ดำเนินการแก้ไขปัญหาการถือครองที่ดินโดยยึดถือกฎหมาย ความสุขของประชาชน และความอุดมสมบูรณ์ของทรัพยากรธรรมชาติ

 **(2) การตรวจเยี่ยมโครงการที่เกี่ยวข้อง** ได้แก่ โครงการจัดการขยะมูลฝอยชุมชนแบบครบวงจร การสูบน้ำด้วยพลังงานแสงอาทิตย์สู้ภัยแลง และการผลิตเอทานอลของภาคเอกชน

 **6. การพัฒนาโครงสร้างพื้นฐาน :**

 **(1) เน็ตประชารัฐ** ข้อสั่งการ : 1) มอบหมายให้สำนักงานสถิติแห่งชาติประมวลข้อมูลที่ได้จากการสำรวจข้อมูลผู้มีรายได้น้อยและนำมาใช้ประกอบกับการจัดทำแผนการดำเนินงานต่อไป 2) มอบหมายให้สำนักงานสถิติแห่งชาติประสานกับกระทรวงการคลังและหน่วยงานที่เกี่ยวข้องเพื่อนำข้อมูลไปประกอบการพัฒนาและช่วยเหลือประชาชนผู้มีรายได้น้อยและต้องให้เกิดผลสัมฤทธิ์ต่อไป 3) ให้หน่วยงานที่เกี่ยวข้องใช้ประโยชน์ ต่อยอดจากโครงการเน็ตประชารัฐอย่างต่อเนื่อง เช่น การรักษาโรคทางไกล (Telemedicine) 4) มอบหมายให้กระทรวงดิจิทัลฯ ประชาสัมพันธ์การใช้ประโยชน์จากโครงการเน็ตประชารัฐ ให้ประชาชนสามารถใช้ได้อย่างมีประสิทธิภาพและทั่วถึง เกิดประโยชน์ สามารถเพิ่มรายได้ ลดต้นทุนการประกอบอาชีพประชาชน ทำให้เกิด องค์ความรู้ใหม่ อาชีพใหม่ หรือหาช่องทางตลาดใหม่ โดยต้องมีการบูรณาการต่อยอดร่วมกับหน่วยงานอื่น พัฒนาด้านการศึกษา สาธารณสุข เศรษฐกิจ การท่องเที่ยว บริการภาครัฐ ฯ 5) มอบหมายให้สำนักงานสถิติแห่งชาติจัดทำข้อสรุปผลที่ได้จากการสำรวจในรูปแบบของอินโฟกราฟฟิค และวีดีทัศน์ เพื่อให้ประชาชนเข้าใจได้ง่าย **(2) การพัฒนาโครงข่ายคมนาคมขนส่ง**

 **(2.1) โครงการก่อสร้างทางหลวงพิเศษระหว่างเมือง สายบางปะอิน-สระบุรี-นครราชสีมา** ข้อสั่งการ : มอบหมายให้กรมทางหลวงดำเนินการ 1) เร่งคืนพื้นผิวจราจรให้ทันก่อนช่วงเทศกาลปีใหม่ โดยจัดการจราจรเพื่ออำนวยความสะดวก ให้ประชาชนและลดผลกระทบในช่วงระหว่างการก่อสร้างให้ได้มากที่สุด 2) เร่งเจรจากับผู้ที่ได้รับผลกระทบจากการเวนคืนที่ดิน โดยให้ชดเชยราคาที่ดินให้เหมาะสมกับราคาประเมินและศักยภาพของพื้นที่ 3) มอบหมายให้กรมทางหลวงและกรมทางหลวงชนบทบูรณาการการออกแบบแนวเส้นทางบริเวณจุดสิ้นสุดโครงการให้เชื่อมต่อกับโครงข่ายถนนของจังหวัดนครราชสีมา

 **(2.2) โครงการก่อสร้างรถไฟทางคู่ ช่วงชุมทางถนนจิระ-ขอนแก่น** ข้อสั่งการ 1) มอบหมายกรมทางหลวงและกรมทางหลวงชนบทประสานและบูรณาการร่วมกับการรถไฟแห่งประเทศไทย (รฟท.) หน่วยงานส่วนท้องถิ่น และหน่วยงานที่เกี่ยวข้อง เพื่อศึกษาเส้นทางเข้า-ออก ระหว่างสถานีตลอดแนวสายทาง 19 สถานีกับถนนสายหลัก เพื่อให้เกิคความเชื่อมโยงกับพื้นที่ของชุมชนในการเดินทางเข้าออกได้อย่างสะดวก โดยเร่งศึกษาให้ได้ข้อสรุปที่ชัดเจนภายใน 1 เดือน 2) มอบหมายให้ รฟท. ศึกษาความเหมาะสมในด้านรูปแบบการบริหารจัดการ Container Yard ทั้ง 3 จุด โดยเปรียบเทียบระหว่างรูปแบบที่ รฟท. ดำเนินการเองและการให้เอกชนร่วมลงทุน (PPP) ทั้งนี้ ให้คำนึงถึงประสิทธิภาพการให้บริการสูงสุดและการบูรณาการการขนส่งสินค้าระหว่างท่าเรือแหลมฉบังกับสถานีรถไฟต่าง ๆ ในภาคตะวันออกเฉียงเหนือ 3) มอบหมายให้ รฟท. ศึกษาออกแบบการเชื่อมต่อของสถานีรถไฟทางคู่และสถานีรถไฟความเร็วสูง เพื่อให้ผู้โดยสารสามารถเดินทางเชื่อมต่อระหว่างกันได้อย่างสะดวก รวมทั้งพิจารณาแนวเส้นทางรถไฟความเร็วสูงบริเวณสถานีร่วมให้มีความเหมาะสม คล่องตัวของการเดินรถ และ เพิ่มความปลอดภัยของผู้โดยสารที่เดินทางข้ามระหว่างชานชาลา นอกจากนี้ ให้พิจารณาออกแบบทางข้ามแบบ Universal design เพื่อรองรับผู้ใช้บริการที่เป็นผู้สูงอายุและผู้พิการ เป็นต้น 4) มอบหมายให้ รฟท. เร่งออกแบบการปรับปรุงทางยกระดับรถไฟทางคู่ช่วงคลองขนานจิตร-ชุมทางถนนจิระ (สัญญาที่ 2) และสถานีรถไฟสีคิ้ว เพื่อแก้ไขปัญหาการจราจรในเขตเมือง โดยคำนึงถึงความเหมาะสมทั้งทางด้านกายภาพ การใช้ประโยชน์ของพื้นที่ และต้นทุนค่าก่อสร้าง เพื่อให้สอดคล้องกับความต้องการของทุกภาคส่วน นอกจากนี้ ควรให้ความสำคัญต่อการพัฒนาพื้นที่ รอบสถานีรถไฟ (Transit Oriented Development) โดยเชื่อมโยงโครงข่ายคมนาคมไปสู่ศูนย์กลางเมืองได้อย่าง มีประสิทธิภาพ

 **(2.3) โครงการก่อสร้างจุดจอดพักรถบรรทุก (Truck Rest Area)** **บริเวณสถานีตรวจสอบน้ำหนัก โนนสูง (ขาออก)** ข้อสั่งการ : มอบหมายให้กรมทางหลวงดำเนินการ 1) จัดสรรพื้นที่ให้เป็นระเบียบเรียบร้อย โดยจัดโซนนิ่งของรถแต่ละประเภทที่เข้ามาใช้บริการที่แตกต่างกัน เช่น รถบรรทุกสิบล้อและ รถหัวลาก เป็นต้น 2) ให้นำระบบบริหารจัดการจุดจอดรถแบบอิเล็กทรอนิกส์เข้ามาใช้งาน เพื่อแสดงถึงจำนวนจุดจอดรถที่ยังว่าง ทำให้ประชาชนใช้ในการตัดสินใจและเพื่อให้กรมทางหลวงใช้เป็นข้อมูลในการบริหารจัดการพื้นที่จอดรถได้อย่างมีประสิทธิภาพ 3) จัดให้มีพื้นที่สีเขียวมากขึ้นเพื่อให้เกิดความร่มรื่นและมีภูมิทัศน์ที่เหมาะแก่การพักรถของพนักงานขับรถบรรทุก

 **(2.4) โครงการทางหลวงหมายเลข 206 ตอนตลาดแค-วังหิน** ข้อสั่งการ : มอบหมายให้กรมทางหลวงพิจารณาขยายช่องจราจรจาก 2 ช่อง เป็น 4 ช่องจราจร เพื่อรองรับการท่องเที่ยวของประชาชนในช่วงของวันหยุดที่อุทยานประวัติศาสตร์พิมาย รวมทั้งการออกแบบปรับปรุงภูมิทัศน์ให้เข้ากับสถาปัตยกรรมของอุทยานฯ เพื่อดึงดูดนักท่องเที่ยวอีกทางหนึ่งด้วย

 **(2.5) โครงการทางหลวงหมายเลข 202 ตอนแก้งสนามนาง-ดอนตะหนิน-ตลาดไทร** ข้อสั่งการ : มอบหมายให้กรมทางหลวงพิจารณาขยายช่องจราจรจาก 2 ช่อง เป็น 4 ช่องจราจร จากแยกสีดา (ทางหลวงหมายเลข 2 กม. ที่ 233) ไปยังอำเภอบัวใหญ่ (สถานีรถไฟทางคู่บัวใหญ่) เพื่อรองรับเส้นทางการขนส่งสินค้าระบบราง (CY) และเป็นเส้นทางเชื่อมระหว่างจังหวัดชัยภูมิ นครราชสีมา และบุรีรัมย์ ซึ่งมีปริมาณการจราจรสูง และเป็นสายทางหลักที่ประชาชนใช้ในการเดินทางในช่วงเทศกาล รวมถึงการเชื่อมโยงการขนส่งสินค้าจากระบบขนส่งทางราง เพื่อเพิ่มประสิทธิภาพการขนส่ง ลดระยะเวลาในการเดินทาง และเชื่อมโยงเครือข่ายได้อย่างมีประสิทธิภาพ

  **(2.6) โครงการทางหลวงชนบทสาย นม.3036 แยกทางหลวง 226-บ้านพิมาย** ข้อสั่งการ : มอบหมายให้กรมทางหลวงชนบทพิจารณาปรับปรุงสายทาง นม.3036 แยกทางหลวง 226-บ้านพิมาย ให้มีความพร้อมสำหรับใช้เป็นเส้นทางลัด ให้สามารถเชื่อมไปยังเส้นทางหลักได้ ซึ่งจะช่วยลดต้นทุนในการขนส่งและเพิ่มเติมความสะดวกปลอดภัยให้แก่ผู้ใช้เส้นทาง

  **(2.7) โครงการก่อสร้างอุโมงค์ลอดทางรถไฟ จุดตัดทางรถไฟกับถนนสาย นม. 1001 แยก ทล.2 – โรงพยาบาลบัวใหญ่ อ.บัวลาย, บัวใหญ่ จ.นครราชสีมา** ข้อสั่งการ : มอบหมายให้พิจารณารูปแบบของสะพานข้ามอุโมงค์ให้ผู้พิการสามารถใช้งานได้โดยสะดวก เพื่อให้เกิดความเท่าเทียมให้แก่ประชาชนที่ใช้ทางข้าม โดยให้สำรวจความต้องการของชุมชนก่อน

 **(2.8) โครงการพัฒนาท่าอากาศยานนครราชสีมา** ข้อสั่งการ : มอบหมายให้กระทรวงคมนาคมและกรมท่าอากาศยานหารือร่วมกับสายการบิน และภาคเอกชนที่เกี่ยวข้อง ในการพิจารณาเปิดเส้นทางการบิน เชื่อมโยงการเดินทางทางอากาศระหว่างภูมิภาค โดยคำนึงถึงความสอดคล้องกับแผนการพัฒนาโครงข่ายรถไฟความเร็วสูงที่กำลังเกิดขึ้นในอนาคต

 **(2.9) แผนงานพัฒนา ทล.290 ถนนวงแหวนรอบเมืองนครราชสีมา** ข้อสั่งการ : มอบหมายให้กรมทางหลวง เร่งดำเนินการในส่วนของเส้นทิศเหนือตอน 3 (สีเหลือง) ทิศใต้ตอน 3 (สีม่วง) และทิศใต้ตอน 4 (สีฟ้า) โดยให้เร่งจัดทำ EIA ให้แล้วเสร็จ และเร่งขอจัดสรรงบประมาณเพื่อก่อสร้างโครงการให้ได้ภายในปีงบประมาณ พ.ศ. 2562

  **(2.10) โครงการระบบขนส่งมวลชนสาธารณะในเขตเมือง** ข้อสั่งการ : มอบหมายให้ สนข. รับฟังความคิดเห็นและหารือเรื่องโครงการศึกษาระบบขนส่งมวลชนสาธารณะเพื่อให้ได้ข้อตกลงและบูรณาการการทำงานร่วมกันระหว่างส่วนราชการท้องถิ่นที่เกี่ยวข้อง ภาคเอกชน และภาคประชาชนในประเด็นสำคัญ คือ 1) รูปแบบการขนส่งสาธารณะที่เหมาะสมกับลักษณะทางกายภาพของพื้นที่ จ.นครราชสีมา สภาพเศรษฐกิจและวิถีชีวิตของประชาชนที่อาศัยอยู่ใน จ.นครราชสีมา 2) แนวเส้นทางการเดินรถที่เหมาะสมและสอดคล้องกับความต้องการเดินทางของประชาชนในแต่ละพื้นที่ 3) รูปแบบการลงทุนทางการเงินในกรณีที่เลือกใช้ระบบรถไฟฟ้ารางเบา (Light Rail Transit : LRT) อย่างเหมาะสม โดยคำนึงถึงประโยชน์ในภาพรวม 4) การจัดระเบียบจราจรในพื้นที่เขตเมือง โดยเฉพาะการจัดระเบียบการจอดรถยนต์ให้สอดรับกับรูปแบบบริการการขนส่งสาธารณะที่จะเกิดขึ้นในอนาคต 5) การกำหนดชื่อของแนวสายทางรถไฟฟ้าให้ประชาชนผู้ใช้บริการสามารถจดจำได้โดยง่าย

  **(2.11) โครงการศูนย์การขนส่งนครพนม** ข้อสั่งการ : 1) มอบหมายให้กรมการขนส่งทางบกวางแผนเตรียมการรองรับการเปลี่ยนถ่ายรูปแบบการขนส่งไปสู่ระบบรางเพื่อให้สามารถรองรับกิจกรรมการขนส่งสินค้าระหว่างประเทศได้อย่างเต็มประสิทธิภาพ และทันต่อกำหนดการเปิดให้บริการในปี พ.ศ. 2564 และให้สอดคล้องกับโครงการรถไฟทางคู่สายบ้านไผ่-นครพนม ที่คาดว่าจะแล้วเสร็จในปี พ.ศ. 2566 2) มอบหมายให้ สนข. เป็นหน่วยงานหลักในการบูรณาการการบริหารการดำเนินงานของศูนย์เปลี่ยนถ่ายการขนส่งสินค้า จ.นครพนม ร่วมกับหน่วยงานในสังกัดกระทรวงคมนาคม ได้แก่ กรมการขนส่งทางบก กรมทางหลวง กรมทางหลวงชนบท และการรถไฟแห่งประเทศไทย เพื่อหลีกเลี่ยงการลงทุนที่ซ้ำซ้อนกัน โดยวางแผนให้ทุกหน่วยงานดำเนินการให้แล้วเสร็จ และเปิดให้บริการได้พร้อมกัน เพื่อสามารถใช้ประโยชน์จากศูนย์เปลี่ยนถ่ายการขนส่งสินค้าดังกล่าวได้อย่างเต็มประสิทธิภาพ ทั้งนี้ ให้ประสานงานกับหน่วยงานที่เกี่ยวข้องในพื้นที่ อาทิ ด่านศุลกากร ด่านตรวจคนเข้าเมือง และด่านตรวจพืชและสัตว์ เพื่อแลกเปลี่ยนข้อมูลและพิจารณาร่วมกันในบางกรณี

 **7. การพัฒนาพื้นที่ชายแดน** : ข้อสั่งการ : 1) มอบหมายให้การนิคมอุตสาหกรรมแห่งประเทศไทย (กนอ.) พิจารณาการจัดตั้งนิคมอุตสาหกรรมในเขตพัฒนาเศรษฐกิจพิเศษ จังหวัดมุกดาหาร เพื่อสร้างบรรยากาศในการลงทุน และกระตุ้นเศรษฐกิจในพื้นที่ 2) มอบหมายหน่วยงานรัฐและเอกชนที่เกี่ยวข้องพิจารณาเสนอ แนวทางแก้ไขปัญหาผังเมืองจังหวัดที่ไม่สอดรับกับนโยบายซึ่งส่งผลกระทบต่อการเติบโตและการขยายตัวทางเศรษฐกิจในพื้นที่

 **8. ประเด็นอื่น ๆ**

 **(1) กองทุนหมู่บ้านและชุมชนเมือง** ข้อสั่งการ : เห็นชอบให้ สทบ. สกท. วช. และหน่วยงานที่เกี่ยวข้องเร่งดำเนินการเพื่อพัฒนาภารกิจของกองทุนหมู่บ้านและชุมชนเมือง การส่งเสริมการลงทุนและการวิจัยให้เกิดผลสัมฤทธิ์และเป็นประโยชน์ต่อประชาชน

 **(2) การกำกับการปฏิบัติราชการเขตตรวจราชการที่ 13 (อุบลราชธานี ยโสธร อำนาจเจริญ และศรีสะเกษ)** ข้อสั่งการ : เห็นชอบให้ส่วนราชการที่เกี่ยวข้องพิจารณาข้อเสนอโครงการที่จังหวัดในเขตตรวจราชการ 13 นำเสนอรวม 4 โครงการตามความเหมาะสม และมอบหมายให้จังหวัดเร่งดำเนินการบรรเทาผลกระทบจากอุทกภัยและเตรียมพร้อมรับมือกับสาธารณภัยที่อาจจะเกิดขึ้น

 **(3) พัฒนาแหล่งโบราณคดี** ข้อสั่งการ : มอบหมายกระทรวงวัฒนธรรม และกรมศิลปากร ดำเนินการ 1) สร้างการรับรู้ และความรู้ความเข้าใจแก่ประชาชน บูรณาการความร่วมมือกับหน่วยงานภาครัฐ ภาคเอกชน และภาคประชาชนในพื้นที่ ในรูปแบบกลไกประชารัฐ 2) บูรณะ ปฏิสังขรณ์ รวมทั้งพัฒนาแหล่งท่องเที่ยวทางวัฒนธรรมทุกแห่งให้มีความเชื่อมโยงกัน และพัฒนาสิ่งอำนวยความสะดวกของแหล่งท่องเที่ยวในลักษณะอารยสถาปัตย์ เพื่อการเข้าถึงของคนทั้งมวล 3) พัฒนาข้อมูล/องค์ความรู้ นำเสนอข้อมูลแก่นักท่องเที่ยวให้มีความโดดเด่น ทันสมัย น่าสนใจ นำนวัตกรรมและเทคโนโลยีมาใช้ สามารถบริการผ่านอุปกรณ์สื่อสารเคลื่อนที่ 4) เชื่อมโยงการดำเนินงานระหว่างโครงการพัฒนาโบราณสถาน แหล่งโบราณคดี อุทยานประวัติศาสตร์และพิพิธภัณฑสถานแห่งชาติ กับโครงการโคราชเมืองแห่งศิลปะ และถนนสายวัฒนธรรม 5) ส่งเสริมกิจกรรมเพื่อสร้างรายได้แก่ประชาชนในชุมชนท้องถิ่น เช่น กิจกรรมทางเทศกาลประเพณี โดยมีการยกระดับจากระดับท้องถิ่นสู่ระดับจังหวัด ระดับชาติ และนานาชาติในอนาคต 6) พัฒนาและต่อยอดสินค้า/ผลิตภัณฑ์ทางวัฒนธรรมจากองค์ความรู้ทางโบราณคดีและ ภูมิปัญญาของท้องถิ่น มัคคุเทศก์ท้องถิ่น

 **(4) การตรวจเยี่ยมโครงการ ได้แก่** โครงการโคราชเมืองแห่งศิลปะ “เส้นทางศิลป์ถิ่นโคราช เมืองแห่งศิลปะ ถนนสายศิลป์ถิ่นอีสาน” โครงการแนวทางประชารัฐเพื่อพัฒนาเศรษฐกิจและความเป็นอยู่ของประชาชนในภาคอีสาน

|  |
| --- |
| **ต่างประเทศ** |

**14. เรื่อง การประชุมคณะกรรมการร่วม ภายใต้ความตกลงระหว่างราชอาณาจักรไทยและญี่ปุ่นสำหรับความเป็นหุ้นส่วนเศรษฐกิจ ครั้งที่ 4**

 คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอให้คณะผู้แทนไทยรับรองข้อกำหนดขอบเขต (Terms of Reference: ToR) ของการทบทวนทั่วไป JTEPA ร่วมกับฝ่ายญี่ปุ่นในการประชุมคณะกรรมการร่วม (Joint Committee: JC) ภายใต้ความตกลงระหว่างราชอาณาจักรไทยและญี่ปุ่นสำหรับความเป็นหุ้นส่วนเศรษฐกิจ (Japan-Thailand Economic Partnership Agreement: JTEPA) (JC-JTEPA) ครั้งที่ 4 ทั้งนี้ หากมีความจำเป็นต้องแก้ไขร่าง ToRดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย และไม่ขัดกับหลักการที่คณะรัฐมนตรีได้อนุมัติหรือให้ความเห็นชอบ ให้ดำเนินการได้โดยให้นำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วย ส่วนประเด็นการขออนุมัติองค์ประกอบของคณะผู้แทนไทยเพื่อเข้าร่วมการประชุม JC-JTEPA ครั้งที่ 4 นั้น ให้กระทรวงการต่างประเทศดำเนินการให้เป็นไปตามกฎหมาย ระเบียบ และมติคณะรัฐมนตรีที่เกี่ยวข้องต่อไปด้วย

 **สาระสำคัญของ ToR ดังกล่าว** สรุปได้ ดังนี้

 1. วัตถุประสงค์ของการทบทวนทั่วไป เพื่อทบทวนการใช้บังคับ JTEPA ในช่วง 10 ปีที่ผ่านมา และพิจารณามาตรการการใช้บังคับหรือความร่วมมือเพิ่มเติม หรือความจำเป็นในการแก้ไข JTEPA

 2. หลักการการทบทวนทั่วไปจะดำเนินการโดย JC และคณะอนุกรรมการต่าง ๆ ภายใต้ JTEPA ซึ่งรวมถึงคณะอนุกรรมการว่าด้วยการทบทวนทั่วไปที่ตั้งขึ้นมาใหม่

 3. ขอบเขตของการทบทวนทั่วไป ครอบคลุมประเด็นทั้งหมดที่อยู่ใน JTEPA ในปัจจุบัน เช่น การค้าสินค้า กฎว่าด้วยถิ่นกำเนิดสินค้า พิธีการศุลกากร การค้าบริการ การลงทุน การเคลื่อนย้ายของบุคคลธรรมดา ทรัพย์สินทางปัญญา การแข่งขัน และความร่วมมือในสาขาต่าง ๆ รวมทั้งประเด็นใหม่ที่ยังไม่มีใน JTEPA

 4. รูปแบบของการทบทวนทั่วไป

 (1) คณะอนุกรรมการว่าด้วยการทบทวนทั่วไป มีหัวหน้าคณะในระดับรองอธิบดี (หรือผู้แทน) จะทำหน้าที่ทบทวน JTEPA ทั้งฉบับในด้านเทคนิค และรายงานผลการทบทวนทั่วไปให้ JC ทราบ รวมถึงข้อคิดเห็นเกี่ยวกับความจำเป็นในการเจรจาแก้ไข JTEPA โดยผลการประชุมจะไม่เปิดเผยต่อสาธารณชน

 (2) คณะอนุกรรมการว่าด้วยการทบทวนทั่วไปอาจมอบให้คณะอนุกรรมการอื่น ๆ ที่มีอยู่แล้วภายใต้ JTEPA ทำการทบทวนทั่วไปในประเด็นเทคนิคที่คณะนั้น ๆ รับผิดชอบอยู่ และรายงานผลพร้อมทั้งข้อเสนอแนะให้คณะอนุกรรมการว่าด้วยการทบทวนทั่วไป เพื่อประมวลรายงานต่อ JC ต่อไป

 (3) JC จะรายงานข้อคิดเห็นต่อการทบทวนทั่วไปตามที่ได้รับรายงานจากคณะอนุกรรมการว่าด้วยการทบทวนทั่วไปให้รัฐบาลของแต่ละฝ่ายพิจารณาในขั้นต่อไป

 (4) คาดว่าจะสรุปผลการทบทวนทั่วไปได้ภายใน 1 ปี หลังจากการประชุม JC-JTEPA

ครั้งที่ 4 (ภายในวันที่ 22 สิงหาคม 2561)

 (5) กำหนดจุดติดต่อหลัก ได้แก่ กต. ของแต่ละฝ่าย

**15. เรื่อง เอกสาร Busan Declaration ที่จะรับรองในการประชุมรัฐมนตรีต่างประเทศของกรอบเวทีความร่วมมือระหว่างเอเชียตะวันออกกับลาตินอเมริกา ครั้งที่ 8 ที่สาธารณรัฐเกาหลี**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบในหลักการต่อร่างเอกสาร Busan Declaration ที่จะรับรองในการประชุม Foreign Ministers’ Meeting of the Forum for East Asia-Latin America Cooperation (FEALAC FMM) ครั้งที่ 8 ซึ่งมีภาคผนวกคือ NEW FEALAC Action Plan และ FEALAC Troika-Operational Modalities และหากมีความจำเป็นจะต้องปรับปรุงแก้ไขร่างเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้ตามนัยมติคณะรัฐมนตรี (30 มิถุนายน 2558) ที่กำหนดว่าหากการปรับเปลี่ยนดังกล่าวไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ให้สามารถดำเนินการได้ โดยให้นำเสนอคณะรัฐมนตรีทราบภายหลังพร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วย

 2. อนุมัติให้รัฐมนตรีช่วยว่าการกระทรวงการต่างประเทศเป็นหัวหน้าคณะผู้แทนไทยเข้าร่วม การประชุม FEALAC FMM ครั้งที่ 8 และร่วมรับรองเอกสารดังกล่าว

 **สาระสำคัญของเรื่อง**

 กระทรวงการต่างประเทศรายงานว่า สาธารณรัฐเกาหลีในฐานะประเทศผู้ประสานงานภูมิภาคเอเชียตะวันออก วาระปี 2558-2560 จะเป็นเจ้าภาพจัดการประชุม Foreign Ministers’ Meeting of the Forum for East Asia-Latin America Cooperation ครั้งที่ 8 การประชุม FEALAC SOM ครั้งที่ 18 และการประชุมคณะทำงาน ระหว่างวันที่ 29-31 สิงหาคม 2560 ณ นครปูซาน โดยในการประชุม FEALAC FMM ครั้งที่ 8 ที่ประชุมฯ จะรับรองเอกสารผลลัพธ์ของการประชุม ได้แก่ Busan Declaration ซึ่งมีภาคผนวก 2 ฉบับ ได้แก่ New FEALAC Action Plan และ FEALAC Troika-Operation Modalities โดยมีรายละเอียด ดังนี้

|  |  |
| --- | --- |
| **เอกสาร** | **รายละเอียด** |
| ร่าง Busan Declaration  | สะท้อนเจตนารมณ์ของประเทศสมาชิก FEALAC ในการแสวงหาท่าทีร่วมระหว่างเอเชียตะวันออกกับลาตินอเมริกา เพื่อรับมือกับความท้าทายระดับโลกที่สำคัญ รวมถึงยินดีกับข้อริเริ่มต่าง ๆ ภายใต้กรอบ FEALAC อาทิ New FEALAC Action Plan การริเริ่มระบบ Troika ซึ่งเป็นการหารือระหว่างประเทศผู้ประสานงานภูมิภาคในอดีต ปัจจุบัน และอนาคต และการจัดตั้งกองทุน FEALAC เพื่อเป็นกองทุนสำหรับโครงการระดับภูมิภาค โดยใช้เกณฑ์การบริจาคเงินตามความสมัครใจ |
| ร่าง New FEALAC Action Plan  | เป็นแผนปฏิบัติงานเพื่อส่งเสริมประสิทธิภาพในการทำงานของ FEALAC ซึ่งประกอบด้วย 3 เสาหลัก ได้แก่ (1) การเสริมสร้างกรอบการบริหารเชิงสถาบันของ FEALAC (2) การส่งเสริมประสิทธิผลของคณะทำงานและโครงการ และ (3) การขยายความเป็นหุ้นส่วนกับองค์การระดับภูมิภาคและองค์การระหว่างประเทศ  |
| ร่าง FEALAC Troika-Operational Modalities  | เป็นเอกสารที่กำหนดโครงสร้างของ Troika โดยกำหนดให้ Troika ประกอบด้วย (1) ประเทศผู้ประสานงานก่อนหน้าปัจจุบัน (2) ประเทศผู้ประสานงานปัจจุบัน และ (3) ประเทศผู้ประสานงานในอนาคต  |

**16. เรื่อง ขอความเห็นชอบต่อร่างพิธีสารการประชุมคณะกรรมาธิการร่วมว่าด้วยความร่วมมือด้านเศรษฐกิจไทย-สาธารณรัฐเช็ก ครั้งที่ 2**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบร่างพิธีสารการประชุมคณะกรรมาธิการร่วมว่าด้วยความร่วมมือด้านเศรษฐกิจไทย-สาธารณรัฐเช็ก ครั้งที่ 2 (Draft Protocal of the 2nd Session of the Joint Commission on Economic Cooperation between the Kingdom of Thailand and the Czech Republic)

 2. อนุมัติให้รัฐมนตรีช่วยว่าการกระทรวงการต่างประเทศหรือผู้ที่ได้รับมอบหมายเป็นผู้ลงนามใน ร่างเอกสารผลลัพธ์การประชุมคณะกรรมาธิการร่วมฯ ครั้งที่ 2

 3. หากมีความจำเป็นต้องแก้ไขปรับปรุงร่างเอกสารผลลัพธ์การประชุมคณะกรรมาธิการร่วมฯ ครั้งที่ 2 โดยไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ กต. และคณะผู้แทนไทยที่เข้าร่วมประชุมดังกล่าวสามารถดำเนินการได้ โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยจะได้รับจากการปรับเปลี่ยนดังกล่าว

 **สาระสำคัญของเรื่อง**

 กระทรวงการต่างประเทศรายงานว่า ไทยจะเป็นเจ้าภาพจัดการประชุมคณะกรรมาธิการร่วมว่าด้วยความร่วมมือด้านเศรษฐกิจไทย-สาธารณรัฐเช็ก ครั้งที่ 2 ระหว่างวันที่ 21-23 สิงหาคม 2560 ณ กรุงเทพมหานคร ซึ่งในการประชุมดังกล่าวรัฐมนตรีช่วยว่าการกระทรวงการต่างประเทศ และรัฐมนตรีช่วยว่าการกระทรวงอุตสาหกรรมและการค้าสาธารณรัฐเช็ก [นายวลาดิเมียร์ บาร์เทิล (Vladimir Bartl)] เป็นประธานร่วม โดยในการประชุมดังกล่าวที่ประชุมจะมีการรับรองร่างพิธีสารการประชุมคณะกรรมาธิการร่วมว่าด้วยความร่วมมือด้านเศรษฐกิจไทย-สาธารณรัฐเช็ก ครั้งที่ 2 (Draft Protocal of the 2nd Session of the Joint Commission on Economic Cooperation between the Kingdom of Thailand and the Czech Republic) ในวันที่ 23 สิงหาคม 2560 ทั้งนี้ ร่างพิธีสารดังกล่าวมีสาระสำคัญเกี่ยวกับประเด็นความร่วมมือทวิภาคีที่ทั้งสองประเทศได้ดำเนินการร่วมกันไว้ ประเด็นที่ทั้งสองฝ่ายเห็นพ้องที่จะแก้ไข พัฒนาและ/หรือผลักดันให้เกิดความคืบหน้าเพื่อประโยชน์ของการดำเนินความสัมพันธ์ โดยมีประเด็นหลักที่จะมีการหารือระหว่างการประชุมคณะกรรมาธิการร่วมฯ ได้แก่ เศรษฐสัมพันธ์ การลงทุน ความร่วมมือทางวิชาการ ความร่วมมือด้านสิ่งแวดล้อม ธรณีวิทยาและเหมืองแร่ ความร่วมมือด้านพลังงาน ความร่วมมือด้านอุตสาหกรรม 4.0 ความร่วมมือด้านการท่องเที่ยว ความร่วมมือด้านการเกษตร และความร่วมมือไตรภาคี เป็นต้น

**17. เรื่อง การประชุมคณะผู้ว่าราชการจังหวัดชายแดนไทย-กัมพูชา ครั้งที่ 6**

 คณะรัฐมนตรีมีมติเห็นชอบตามที่กระทรวงมหาดไทย (มท.) เสนอ ดังนี้

 1. เห็นชอบแนวทางการจัดทำบันทึกการประชุมคณะผู้ว่าราชการจังหวัดชายแดนไทย-กัมพูชา ครั้งที่ 6 ทั้งนี้ หากมีการเปลี่ยนแปลงในร่างบันทึกการประชุมที่มิใช่สาระสำคัญและจะเป็นประโยชน์ต่อประเทศไทย ให้ มท. สามารถดำเนินการได้โดยนำเสนอคณะรัฐมนตรีทราบภายหลังพร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวตามมติคณะรัฐมนตรี (30 มิถุนายน 3558) ด้วย

 2. เห็นชอบให้รัฐมนตรีว่าการกระทรวงมหาดไทยเป็นผู้ลงนามในบันทึกการประชุมดังกล่าว และให้กระทรวงการต่างประเทศ (กต.) ออกหนังสือมอบอำนาจเต็ม (Full Powers) ให้รัฐมนตรีว่าการกระทรวงมหาดไทยเพื่อลงนามในบันทึกการประชุมดังกล่าว

 **สาระสำคัญของเรื่อง**

 มท. รายงานว่า

 1. การประชุมคณะผู้ว่าราชการจังหวัดชายแดนไทย-กัมพูชา เป็นกลไกที่จัดตั้งขึ้นตามผลการประชุมคณะกรรมาธิการร่วมว่าด้วยความร่วมมือไทย-กัมพูชา (JC) ครั้งที่ 2 เมื่อวันที่ 20-22 มีนาคม 2540 ณ จังหวัดเชียงใหม่ ซึ่งที่ประชุมได้เห็นชอบให้มีกลไกความร่วมมือระหว่างผู้ว่าราชการจังหวัดชายแดนไทย-กัมพูชา เพื่อส่งเสริมความสัมพันธ์และความเข้าใจอันดีระหว่างเจ้าหน้าที่ระดับท้องถิ่นของทั้งสองประเทศ โดยเฉพาะผู้ว่าราชการจังหวัดของทั้งสองฝ่าย โดยมุ่งเน้นในด้านเศรษฐกิจ สังคม วัฒนธรรม วิชาการ สาธารณสุข การท่องเที่ยว รวมถึงความร่วมมือระหว่าง มท. ของทั้งสองประเทศ โดยที่ผ่านมาได้มีการจัดการประชุมผู้ว่าราชการจังหวัดชายแดนไทย-กัมพูชาแล้ว 5 ครั้ง ครั้งล่าสุดฝ่ายไทยเป็นเจ้าภาพจัดการประชุมระหว่างวันที่ 25-26 สิงหาคม 2559 ณ กรุงเทพมหานคร โดยได้นำผลจากบันทึกการประชุมฯ ไปมอบเป็นนโยบายให้จังหวัดถือปฏิบัติ

 2. รัฐมนตรีว่าการกระทรวงมหาดไทยแห่งราชอาณาจักรไทย และรองนายกรัฐมนตรีและรัฐมนตรีว่าการกระทรวงมหาดไทยแห่งราชอาณาจักรกัมพูชา เห็นชอบกำหนดจัดการประชุมคณะผู้ว่าราชการจังหวัดชายแดนไทย-กัมพูชา ครั้งที่ 6 ซึ่งฝ่ายกัมพูชาเป็นเจ้าภาพระหว่างวันที่ 23-25 สิงหาคม 2560 ณ กรุงพนมเปญ ราชอาณาจักรกัมพูชา โดยร่างบันทึกการประชุมฯ ในครั้งนี้มีประเด็นการติดตามการดำเนินความร่วมมือ จำนวน 15 ประเด็น โดยไม่กล่าวถึงประเด็นอ่อนไหวที่มีผลต่อความมั่นคง การเมือง เศรษฐกิจ และสังคมที่รัฐบาลทั้งสองยังมิได้เคยทำความตกลงกันไว้ รวมทั้งไม่มีการจัดทำความตกลงใด ๆ ในการประชุมครั้งนี้ ทั้งนี้ ร่างบันทึกการประชุมฯ กำหนดมีการหารือร่วมกันสรุปได้ดังนี้ (1) การดำเนินการเกี่ยวกับข้อตกลงเรื่องการข้ามแดน (2) ความร่วมมือด้านการค้าและการลงทุนบริเวณชายแดน (3) การคมนาคมขนส่ง (4) การค้าขายสินค้าเกษตรของประชาชนบริเวณชายแดน (5) ความร่วมมือด้านแรงงาน (6) การบริหารจัดการจุดผ่านแดน (7) การสาธารณสุขและการพัฒนาชุมชน (8) การส่งกระแสไฟฟ้าข้ามพรมแดน (9) การจัดการภัยพิบัติ (10) การลักลอบตัดไม้โดยผิดกฎหมาย (11) การป้องกันและปราบปรามอาชญากรรมบริเวณชายแดน (12) การท่องเที่ยว (13) การดำเนินโครงการภายใต้กรอบความร่วมมือ ACMECS (14) กลไกความร่วมมือระดับจังหวัดและท้องถิ่น (15) อื่น ๆ

 ทั้งนี้ แนวทางที่กำหนดไว้ในบันทึกการประชุมอยู่ในขอบเขตอำนาจหน้าที่ของผู้ว่าราชการจังหวัดที่สามารถปฏิบัติได้ เป็นประโยชน์ที่จะให้ผู้บริหารระดับสูงในพื้นที่ที่มีเขตแดนติดต่อกัน มีแนวทางปฏิบัติที่ชัดเจน สอดคล้องกับเจตนารมณ์และนโยบายของรัฐบาล และเป็นการสานต่อความร่วมมือด้านต่าง ๆ ที่รัฐบาลทั้งสองฝ่ายได้ทำความตกลงกันไว้แล้ว

**18. เรื่อง ขออนุมัติการแสดงเจตจำนงที่จะร่วมมือกับ OECD ในการดำเนินโครงการ Country Programmeในโอกาสที่เลขาธิการ OECD เยือนไทย**

                    คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

                   1. เห็นชอบร่างหนังสือแสดงความร่วมมือระหว่างรัฐบาลไทยกับองค์การเพื่อความร่วมมือทางเศรษฐกิจและการพัฒนา (Organisation for Economic Co-operation and Development : OECD) เพื่อสะท้อนเจตนารมณ์ของทั้งสองฝ่ายในการร่วมมือในการดำเนินโครงการ CountryProgramme (CP) และมอบหมายให้รัฐมนตรีประจำสำนักนายกรัฐมนตรี (นายสุวิทย์ เมษินทรีย์) เป็นผู้ลงนามแทนรัฐบาลไทย โดยให้ กต. สามารถปรับถ้อยคำได้ตามความเหมาะสม หากไม่กระทบกับสาระสำคัญ

                   2. อนุมัติให้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เป็นหน่วยงานหลักในการดำเนินโครงการ CP ภายใต้การกำกับดูแลของรัฐมนตรีประจำสำนักนายกรัฐมนตรี (นายสุวิทย์ เมษินทรีย์) ตามบัญชาของนายกรัฐมนตรี

**สาระสำคัญของโครงการ CP**

                   1. CP เป็นโครงการความร่วมมือระยะ 2-3 ปี มีวัตถุประสงค์เพื่อกระชับความร่วมมือระหว่าง OECD กับประเทศไทยอย่างบูรณาการ และส่งเสริมการมีส่วนร่วมของไทยในหน่วยงานของ OECD ทำให้ไทยสามารถเข้าถึงองค์ความรู้ และแนวปฏิบัติที่ดีของ OECD ซึ่งจะช่วยพัฒนาแนวนโยบายภาครัฐของไทยที่จำเป็นเร่งด่วนต่อการส่งเสริมศักยภาพ พัฒนาขีดความสามารถ และปฏิรูปกฎระเบียบภายในให้ดียิ่งขึ้น ทั้งนี้ จากการหารือกับหน่วยงานไทยที่เกี่ยวข้อง ส่วนใหญ่เห็นถึงประโยชน์ของการร่วมมือกับ OECD ผ่านโครงการ CP ซึ่งจะเป็นประโยชน์ใน การเสริมสร้างความเชื่อมั่นของนักลงทุนต่างชาติอีกด้วย

                   2. โครงการ CP มีแนวทางความร่วมมือ 5 รูปแบบ ได้แก่ (1) การจัดทำรายงานวิเคราะห์นโยบาย (Policy Reviews) เพื่อศึกษา/ประเมินนโยบายด้านนั้น ๆ ของประเทศไทย (2) การเพิ่มการมีส่วนร่วมของหน่วยงานไทยในองค์กรของ OECD เพื่อร่วมแลกเปลี่ยนประสบการณ์และแนวปฏิบัติที่ดี (3) การจัดการประชุมเชิงปฏิบัติการ/ฝึกอบรมแก่หน่วยงานต่าง ๆ ของไทย (4) การรับรองตราสารทางกฎหมาย (Legal Instrument) ของ OECD เพื่อยกระดับมาตรฐานของไทยให้ทัดเทียมสากล และ (5) การส่งเจ้าหน้าที่จากหน่วยงานของไทยไปปฏิบัติงานชั่วคราวที่สำนักเลขาธิการ OECD ณ กรุงปารีส เพื่อพัฒนาขีดความสามารถของบุคลากรภาครัฐของไทย

                   3. กต. และ สศช. ได้จัดการประชุมหารือร่วมกับหน่วยงานต่าง ๆ ของไทยอย่างต่อเนื่อง จนได้ข้อสรุปเรื่องสาขาความร่วมมือภายใต้โครงการ (CP) โดยจะแบ่งเป็น 4 เสาหลัก ได้แก่ (1) ธรรมภิบาลภาครัฐและ ความโปร่งใส (Governance& Transparency) (2) สภาพแวดล้อมทางธุรกิจและความสามารถในการแข่งขัน (Business Climate & Competitiveness) (3) ประเทศไทย 4.0 (Thailand 4.0) และ (4) การเติบโตอย่างทั่วถึง (Inclusive Growth) ทั้งนี้ รูปแบบของสาขาความร่วมมือจะประกอบด้วย โครงการความร่วมมือที่ต่อยอดจากส่วนที่มีการดำเนินการระหว่าง OECD กับหน่วยงานต่าง ๆ ของไทยอยู่แล้ว และความร่วมมือเพิ่มเติมกับหน่วยงานที่ยังไม่เคย มีความร่วมมือกับ OECD มาก่อน รวม 16 โครงการ

|  |
| --- |
| **แต่งตั้ง** |

**19. เรื่อง การแต่งตั้งข้าราชการพลเรือนสามัญให้ดำรงตำแหน่งผู้ทรงคุณวุฒิประจำกระทรวงแรงงาน (กระทรวงแรงงาน)**

 คณะรัฐมนตรีมีมติอนุมัติตามที่กระทรวงแรงงานเสนอแต่งตั้ง **นายสุเมธ มโหสถ**อธิบดีกรมสวัสดิการและคุ้มครองแรงงาน (นักบริหารระดับสูง) ให้ดำรงตำแหน่ง ผู้ทรงคุณวุฒิประจำกระทรวงแรงงาน (นักบริหารระดับสูง) สำนักงานปลัดกระทรวง กระทรวงแรงงาน รับเงินประจำตำแหน่ง 21,000 บาท ตามคำสั่งหัวหน้าคณะรักษาความสงบแห่งชาติ ที่ 36/2560 เรื่อง การกำหนดตำแหน่งผู้ทรงคุณวุฒิประจำส่วนราชการ ลงวันที่ 1 สิงหาคม พุทธศักราช 2560 ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396